ஆட்சி நல்லாயிருந்தா நாங்க ஏன் போராடனும்..?

பெண்கள் மற்றும் குழந்தைகளை வைத்து போராட்டம் நடத்துவது பேஷனாகிவிட்டது' என்று போராட்டம் குறித்து எடப்பாடி பழனிசாமி தெரிவித்த கருத்தை கண்டித்து, இன்று நெடுவாசல் மக்கள் 89-வது நாள் போராட்டத்தை தொடர்ந்து வருகின்றனர். கடந்த 7-ம் தேதி தமிழக சட்டப்பேரவையில் மானிய கோரிக்கைகள் மீதான விவாதங்கள் நடைபெற்று வந்தது. அப்போது பேசிய முதலமைச்சர் எடப்பாடி பழனிசாமி, 'பெண்கள் மற்றும் குழந்தைகளை வைத்து போராடுவது இப்போது பேஷன் ஆகி வருகிறது' என்றார். இந்த கருத்துக்கு கடுமையான கண்டனங்கள் தெரிவிக்கப்பட்டன. குறிப்பாக பெண்களையும், அவர்கள் போராட்டத்தை இழிவுபடுத்தியதாகவும் எடப்பாடி பழனிசாமி மீது கடுமையான விமர்சனங்கள் முன்வைக்கப்பட்டன. இந்த கருத்து சட்டசபை அவைக்குறிப்பில் இருந்தும் நீக்கப்பட்டது. இதனிடையே ஹைட்ரோ கார்பன் திட்டத்தை எதிர்த்து போராடி வரும் நெடுவாசல் மக்கள், இன்று 89-வது நாள் போராட்டத்தை தொடர்ந்து நடத்தி வருகின்றனர். இன்றைய போராட்டத்தில் அவர்கள் எடப்பாடி பழனிசாமியின் கருத்துக்கு கண்டனம் தெரிவிக்கும் விதமாக பெண்கள் மற்றும் குழந் தைகளை வைத்து போராட்டம் நடத்தினர். இந்நிலையில் இன்று போராட்டத்தில் கலந்து கொண்ட சிறுவன் சிவதர்ஷன் (12) பேசுகையில், 'எடப்பாடி பழனிசாமி அய்யாவுக்கு வணக்கம். நாங்கள் பேஷனுக்காக போராடவில்லை. எங்கள் வாழ்வாதாரத்தை காக்க போராடுகிறோம். இந்த மக்களின் உண வுக்காக போராடுகிறோம். நீங்கள் நன்றாக ஆட்சி செய்தால் நாங்கள் ஏன் போராட வருகிறோம்' என்று கேள்வியெழுப்புகிறார். மேலும் போராட்டத்தில் ஈடுபட்டு வரும் மலர்மணி (50) கூறுகையில், 'பெண்களை இழிவுபடுத்தும் விதமாக பேசிய முதலமைச்சருக்கு நெடுவாசல் பெண்கள் சர்பாக கடுமையான கண்டனங்களை தெரிவிக்கிறோம். இன்று அவர் முதல்வராக இருப்பதற்கு காரணமாகிய ஜெயலலிதா, எத்தனையோ போராட்டங்களை நடத்தி இருக்கிறார். அது எல்லாம் பேஷனுக்காக செய்த போராட்டமா..? அப்படியெனில் அவர் கூறியது போல, 'எங்களின் பேஷன் போராட்டம்' அத்தனை எளிதில் முடிந்து விடாது. சட்டமன்றத்தில் சிறப்புத் தீர்மானம் நிறைவேற்றும் வரை இப்போராட்டம் தொடரும். அதுமட்டுமில்லாமல், எங்கள் புதுக்கோட்டையைச் சேர்ந்த அமைச்சர் விஜயபாஸ்கர், முதல் கூட்டத்தொடரிலேயே தீர்மானம் நிறைவேற்றப்படும் என்று கூறினார். ஆனால் எதுவும் நடக்கவில்லை. இனியும் அவர்கள் வாக்குறுதியை நம்பப்போவதில்லை. எங்களுக்கு நிலையான முடிவு இதில் கிடைக்கும் வரை போராடுவோம்' என்கிறார்.


8 பேரின் உயிரை காப்பாற்றி விட்டு உயிரிழந்த இளைஞன்

இலங்கையில் ஏற்பட்ட இயற்கைப் பேரழிவில் பலர் கொல்லப்பட்டதுடன், நூற்றுக்கு மேற்பட்டோர் காணாமல் போயுள்ளனர். இந்நிலையில் வௌ்ளத்தில் அடித்துச் செல்லப்பட்ட பலரை தன் சொந்த முயற்சியால் போராடி, எட்டு உயிர்களை காப்பாற்றிய இளைஞன் பரிதாபமாக உயிரிழந்துள்ளார். ஒரு கட்டத்தில் அவரால் கட்டுக்கடங்காத வெள்ளத்தை தாக்குப்பிடிக்க முடியாத நிலையில் இந்த உயிரிழப்பு ஏற்பட்டுள்ளது. எட்டுப் பேரின் உயிரை காப்பாற்றிய அதே வெள்ளத்தில் அவர் உயிர் பிரிந்தமை அந்தப் பகுதி மக்களுக்கு சோகத்தை ஏற்படுத்தியுள்ளது. உயிரிழப்பதற்கு முன்னர் 8 உயிர்களை காப்பாற்றிய அவரே உண்மையான வீரர் என பலரால் பாராட்டப்பட்டு வருகிறார். நாட்டில் நிலவும் சீரற்ற காலநிலை காரணமாக இதுவரை 151 பேர் உயிரிழந்ததுடன் 112 பேர் காணாமல் போயுள்ளதாக அனர்த்த முகாமைத்துவ மத்திய நிலையம் தெரிவித்துள்ளது.


நடிகை மேக்னா - கன்னட நடிகர் காதல் திருமணம்

‘காதல் சொல்ல வந்தேன்’ படத்தின் மூலம் தமிழில் அறிமுகமான நடிகை மேக்னா, கன்னட நடிகர் சிரஞ்சீவி சார்ஜாவை   காதலித்து வந்த நிலையில், அவர்களது திருமணம் விரைவில் நடைபெற இருக்கிறது.

‘காதல் சொல்ல வந்தேன்’ படத்தின் மூலம் தமிழில் அறிமுகமானவர் மேக்னா. தொடர்ந்து ‘நந்தா நந்திதா’, ‘உயர்திரு 420’,   ‘கிருஷ்ண லீலை’ படங்களில் நடித்தார். இவர் முன்னாள் மலையாள நடிகை பிரமிளா ஜோஷி - கன்னட நடிகர் சுந்தர்   ஆகியோரின் மகள். மேக்னா மலையாளத்திலும், சில படங்களில் நடித்திருக்கிறார். என்றாலும், கன்னடத்தில்தான் ஏராளமான படங்களில் நடித்து பிசி நடிகை ஆனார்.

கன்னட படங்களில் இவருடன் நடித்த சிரஞ்சீவி சார்ஜாவுடன் நெருக்கமான பழக்கம்   ஏற்பட்டது. இவர் பிரபல கன்னட நடிகர் சக்தி பிரசாத்தின் மகன்.   மேக்னா - சிரஞ்சீவி சார்ஜா இருவரும் கடந்த 2 ஆண்டுகளாக காதலித்து வந்தனர். இவர்கள் திருமணம் செய்து கொள்ள முடிவு செய்தனர். இதற்கு இரு வீட்டாரும் சம்மதம் தெரிவித்தனர். இதையடுத்து, மேக்னா - சிரஞ்சீவி சார்ஜா நிச்சயதார்த்தம் சமீபத்தில் நடந்தது. இதில்,நெருங்கிய உறவினர்கள் மட்டும் கலந்து கொண்டனர். இவர்கள் திருமணம் வருகிற மே மாதம் 2-ந்   தேதி பெங்களூரில் நடக்கிறது.


திடீரென கார் தீப்பற்றியது!

டாக்சியை நிறுத்தி விட்டு, உள்ளே உறங்கிக் கொண்டிருந்த போது திடீரென கார் தீப்பற்றிக் கொண்டதில் இணைபிரியா நண்பர்கள் இருவர் கருகி மாண்டனர். இத்துயரச் சம்பவம் நேற்றுக் காலை 8.15 மணியளவில் பினாங்கு இரண்டாவது சுல்தான் அப்துல் ஹலிம் முவாட்ஸாம் ஷா பாலத்தின் 2.7 ஆவது கிலோ மீட்டரில் நிகழ்ந்தது. சம்பவத்தின் போது ஜார்ஜ்டவுனிலுள்ள உணவகமொன்றில் சாப்பிட்டு விட்டு பத்து கவான் நோக்கி வந்து கொண்டிருந்த போது நிகழ்ந்த இத்தீ விபத்தில் டாக்சியை ஓட்டி வந்த சரவணன் த/பெ கோபாலகிருஷ்ணன் (வயது 28), பக்கத்தில் அமர்ந்து வந்த சோலமன் த/பெ தங்கதுரை (வயது 26) இருவரும் தங்களை காப்பாற்றிக் கொள்ள முடியாமல் கருகி உயிரிழந்தனர். சம்பவம் நிகழ்ந்த இடத்திற்கு விரைந்த தீயணைப்பு மீட்புப் படையினர், சுமார் 25 நிமிடத்தில் தீயை அணைத் தனர். பேரா சித்தியவான் கம்போங் செலாமாட்டைச் சேர்ந்த த.சோலமன் பினாங்கில் தங்கி தொழிற்சாலையொன்றில் சீனியர் டெக்னீசனாக வேலை செய்துவந்தார் என குடும்பத்தினர் தெரி வித்தனர். தென் செபராங் பிறை பத்து கவான் தாமான் டேசா பெர்மாயைச் சேர்ந்த கே.சரவணன், சிம்பாங் அம்பாட் தாசேக் பெர்மாய் தேசியப் பள்ளியில் ஆசிரியராக வேலை செய்து வந்தார் என அவரது தந்தை கோபாலகிருஷ்ணன் கண்ணீருடன் கூறினார். அடையாளம் தெரியாத நிலையில் உடல்கள் கருகிவிட்டதால் மரபனு சோதனைக்காக சடலம் சுங்கை பாக்காப் மருத்துவமனை சவக்கிடங்கில் வைக்கப்பட்டுள்ளது.


பசுத்தோல் போர்த்திய புலிகளைக் கண்டுபிடிக்கணும்- விஜயகாந்த் வலியுறுத்தல்

பேராசிரியை நிர்மலா தேவி விவகாரம்குறித்து தே.மு.தி.க பொதுச்செயலாளர் விஜயகாந்த் அறிக்கை ஒன்றை வெளியிட்டுள்ளார்.

அவர் வெளியிட்டுள்ள அறிக்கையில், “துணைப் பேராசிரியையாகப் பணிபுரியும் நிர்மலா தேவி, மாணவிகளைத் தவறான வழிக்கு அழைத்திருப்பதைக் கடுமையாகக் கண்டிக்கிறேன். இது, உலக அளவில் உள்ள தமிழர்களின் தன்மானத்துக்குப் பெரும் தலைகுனிவை ஏற்படுத்தியுள்ளது. நிர்மலா தேவி எந்தத் தைரியத்தில் இதுபோன்ற செயல்களைச் செய்கிறார் என்பதைச் சமூக வலைதளங்களின்மூலம் புரிந்துகொள்ள முடிகிறது.

மாணவிகளைச் சரியாக வழிநடத்தவேண்டிய ஆசிரியையே இது போன்ற செயல்களைச் செய்வது, ‘வேலியே பயிரை மேய்வது’ போல உள்ளது. நிர்மலா தேவியின் பின்னணியில் அரசியல்வாதிகள், உயர் அதிகாரிகள் இருப்பார்களோ எனும் சந்தேகம் எழுகிறது. இந்த விவகாரம் தொடர்பாக, தமிழக ஆளுநர் தாமாக முன்வந்து பத்திரிகையாளர்களைச் சந்தித்திருப்பது, ‘எங்கப்பன் குதிருக்குள் இல்லை’ என்ற பழமொழியையே நினைவுபடுத்துகிறது. ஆளுநர், 'எனக்கு 78 வயதாகிறது; எனக்கு பேரன், பேத்திகள் எல்லாம் உள்ளனர்' எனத் தானாகக் கூறுவது சந்தேகத்தையும் எண்ணற்ற கேள்விகளையும் எழுப்புகிறது.

தமிழகத்தின் மூத்த குடிமகனாக இருக்கும் ஆளுநர், பத்திரிகையாளரின் கன்னத்தைத் தொட்டது அநாகரிகத்தின் உச்சம். எந்தப் பயமும் இன்றி நள்ளிரவில்கூட ஒரு பெண் தனியாக வெளியில் செல்லும் நிலை வரும்போதுதான் உண்மையான சுதந்திரம் கிடைத்ததாக அர்த்தம். ஆனால் இங்கு, சிறுமிகள், மாணவிகள், பெண்கள் என எந்த வித்தியாசமும் இல்லாமல் பாலியல் பலாத்காரத்துக்கு உட்படுத்தப்படுவது தொடர்கதையாக உள்ளது. இதுபோன்ற செயல்களைத் தடுத்துநிறுத்த, கடுமையான சட்டம் கொண்டுவர வேண்டும்.

பேராசிரியை நிர்மலா தேவிக்கு கிடைக்கக்கூடிய தண்டனை, எதிர்காலத்தில் இதுபோன்ற செயல்களில் யாரும் ஈடுபடக் கூடாது என்ற எண்ணத்தை உருவாக வேண்டும். தமிழக அளுநரே சந்தேக வளையத்துக்குள் இருபதால், சிபிஐ கூட இதை நேர்மையாக விசாரிக்குமா என்பது சந்தேகம்தான். நிர்மலா தேவின் பின்னணியில் உள்ள  ‘பசுத் தோல் போர்த்திய புலிகள்’ போன்ற சக்திவாய்ந்த அதிகாரம் மிக்க நபர்கள் எல்லோரையும் கண்டறிய, நீதிமன்றமே தாமாக முன்வந்து ஐஏஎஸ், ஐபிஎஸ் அதிகாரிகளைக்கொண்ட விசாரணைக் குழுவை அமைக்க வேண்டும்” எனக் குறிப்பிட்டிருக்கிறார்.


தீவிரவாதிகள் என நம்பப்படும் 234 மலேசியர்கள் கைது!

டாயிஸ் தீவிரவாதிகள் என நம்பப்படும் 234 மலேசியர்கள் கைது செய்யப்பட்டுள்ளதாக உள்துறை அமைச்சு நேற்று தெரிவித்தது. மேலும் 95 மலேசியர்கள் சிரியா விலுள்ள டாயிஸ் தீவிரவாதக் கும்பலுடன் தொடர்பு கொண்டுள்ளதையும் உள்துறை அமைச்சு அடையாளம் கண்டுள்ளதாகவும் அது கூறியது. அவர்களில் 30 பேர் உயிரிந்துள் ளனர். மேலும் எண்மர் மலேசியா வந்தபோது கைது செய்யப்பட் டனர் என்று உள்துறை அமைச்சு தானா மேரா உறுப்பினர் (தே.மு.) டத்தோ இக்மால் ஹிஷாம் அப்துல் அஸிஸின் கேள்விக்குப் பதிலளித்தது.2015ஆம் ஆண்டு தீவிரவாத துடைத்தொழிப்பு சட்டம், 2012 ஆம் ஆண்டு சிறப்பு நடவடிக்கை பாதுகாப்பு குற்றச்செயல் சட்டம், 1959ஆம் ஆண்டு குற்றச்செயல் தடுப்புச் சட்டம் ஆகியவற்றின் கீழ் நாட்டிலுள்ள அனைத்து நுழைவாயில்களிலும் உள்துறை அமைச்சு பாதுகாப்பை தீவிரப்படுத்தியுள்ளது. அதேவேளையில், போலீஸ் படை, தொடர்பு, பல்லூடக ஆணையம் ஆகியவற்றின் ஒத்து ழைப்போடு சமூக வலைத் தளங்களை கண்காணித்து வருகிறது என்றார்.


வடகொரியா –அமெரிக்கா போர் மூளும் அபாயம்:

வடகொரியாவின் அணுசக்தி திட்டங்களுக்கு எதிராக சீனா நடவடிக்கை எடுக்கவில்லை என்றால் அமெரிக்கா தனியாக எதிர்கொள்ளும் என்று ட்ரம்ப் கூறியுள்ளார். அமெரிக்க ஜனாதிபதி ட்ரம்ப்பை சீன ஜனாதிபதி ஜீ ஜின்பிங் சந்தித்து பேச இருக்கிறார். இதுகுறித்து தனியார் செய்தி நிறுவனத் துக்கு ட்ரம்ப் அளித்த நேர் காணலில், சீனா ஜனாதிபதி ஜீ ஜின்பிங்குடான சந்திப்பில் விவாதிக்க நிறைய உள்ளது என்றார். வர்த்தகம் மற்றும் சர்ச்சைக்குரிய தென்சீனக் கடல் குறித்து சீனா ஜனாதிபதி ஜீ ஜின்பிங்குடான சந்திப்பில் பேச இருப்பதாகவும் டிர்ம்ப் தெரிவித்துள்ளார். மேலும் வடகொரியாவைப் பற்றியும் பேச இருக்கிறேன். வடகொரியாவின் அணுசக்தி திட்டங்களுக்கு நடவடிக்கை எடுக்க சீனா அமெரிக்காவுக்கு உத வினால் அது சீனாவுக்கு மிக நல்லது. அவர்கள் உதவவில்லை என்றாலும் அமெரிக்கா தனியாக சீனாவை எதிர் கொள்ளும்" என்றார் டிரம்ப். ட்ரம்ப் அமெரிக்க ஜனாதிபதியாக தெரிவு செய்யப்பட்ட பின்னர் சீனா மற்றும் அமெரிக்காவிடையே வர்த்தகம், தென் சீனக்கடல் விவகாரத்தில் வார்த்தை மோதல்கள் நிலவிவந்தது. இந்த நிலையில் ட்ரம்ப் மற்றும் சீன ஜனாதிபதியுடனான இந்தச் சந்திப்பு மிகுந்த முக்கியத்துவம் வாய்ந்துள்ளதாக கருதப் படுகிறது.


தி.மு.க-வில் புதிய அணி! - அன்பழகன் அறிவிப்பு

வளர்ந்துவரும் தொழில்நுட்ப யுகத்தில், அரசியல் கட்சிகளும் அதற்குத் தகுந்தவாறு தங்களைத் தக்கவைத்துக்கொள்ளத் தொடங்கி இருக்கிறார்கள். இன்று திராவிட முன்னேற்றக் கழகத்தில், 'தி.மு.க. தகவல் தொழில்நுட்ப அணி' என்ற புதிய துணை அணியை உருவாக்கி இருக்கிறார்கள். இதை, தி.மு.க-வின் பொதுச் செயலாளர் க.அன்பழகன் அறிவித்தார். அவர் இன்று வெளியிட்டுள்ள அறிக்கையில், திராவிட முன்னேற்றக் கழகத்தின் கொள்கைகளையும் செயல்பாடுகளையும் காலத்திற்கேற்ற வகையில், அனைத்துத் தரப்பு மக்களிடமும் விரைந்து கொண்டுசெல்லும் வகையில், 'தி.மு.க. தகவல் தொழில்நுட்ப அணி' எனும் புதிய துணை அமைப்பு உருவாக் கப்பட்டுள்ளது. முனைவர் பி.டி.ஆர்.பழனிவேல் தியாகராஜன், தகவல் தொழில்நுட்ப அணிச் செயலாளராக தலைமைக் கழகத்தால் நியமிக்கப்படுகிறார். ஏனைய நிர் வாகிகள் விவரம் பின்னர் அறிவிக்கப்படும் எனத் தெரிவித்துள்ளார்.


சிங்கை சிப்புட் தொகுதியில் தீராத பிரச்சினைகளால் தவிக்கும் மக்கள்!

(முல்லைச்செல்வன்) சுங்கை சிப்புட், மலாயா சுதந்திரம் அடைந்தது முதல் மலேசியா உதயமானது வரை நடைபெற்ற எல்லாப் பொதுத்தேர்தல்களிலும் நாடாளுமன்ற உறுப்பினர்களாக இந்தி யர்களே தொடர்ந்து இருக்கும் ஒரு தொகுதி பேரா மாநிலத்தில் உள்ள சுங்கை சிப்புட் நாடாளுமன்றத் தொகுதியாகும். இந்தத் தொகுதி கோலக்கங்சார் மாவட்ட மேற்பார்வையின் கீழ் உள்ளது. ஈப்போவி லிருந்து 30 கிலோ மீட் டர் தொலை வில் அமைந் துள்ள சுங்கை சிப்புட் ஒரு காலத்தில் கம்யூனிஸ்டு பயங்கரவாதிகள் பதுங்கி இருந்து நாட் டிற்கு பெரும் மிரட்டலை ஏற்படுத்திய ஊராகும். நாட்டில் அவசரக்காலம் பிரகடனப்படுத்தப்பட்ட முதலாவது ஊராகவும் இது விளங் குகிறது. அருகில் உள்ள தோட்டங்களைச் சேர்ந்த 3 பிரிட்டிஷ் காலனித்துவ முதலாளிகளை கம்யூனிஸ்டுகள் சுட்டுக்கொன்றதன் விளைவாக இந்த அவசரக்காலம் பிரக டனப்படுத்தப்பட்டது. அக்காலத்தில் கறுப்பு பட்டியலிடப்பட்ட முக்கிய ஊர்களில் இதுவும் ஒன்றாகும். மஇகாவின் ஐந்தாவது தேசியத் தலைவரும் கூட்டுறவுத்தந்தையுமான சங்க நதியைச் சேர்ந்த துன் வீ.தி. சம்பந்தன் பிறந்த ஊரும் இதுவாகும். சுங்கை சிப்புட்டில் அவர் கட்டிய மகாத்மா காந்தி கலாசாலை தமிழ்ப்பள்ளியை திறப்பதற்கு அன்றைய இந்தியப் பிரதமர் ஜவஹர்லால் நேருவின் சகோதரி விஜயலெட்சுமி பண்டிட் 1954 இல் வந்த ஊரும் சுங்கை சிப்புட்தான். துன் வீ.தி. சம்பந்தன் முதல் முறையாக பொதுத் தேர்தலில் சுங்கை சிப்புட்டை உள்ளடக்கிய கிந்தா உத்தாரா தொகுதியில் 1955 ஆம் ஆண்டு போட்டியிட்டார். பின்னர் 1959 இல் அத்தொகுதி சுங்கை சிப்புட்டாக விளங்கி 1969 வரையில் இதே நாடாளுமன்றத் தொகுதியில் போட்டியிட்டு வெற்றி பெற்றார். 1974 ஆம் ஆண்டு தேசிய முன்னணி வேட்பாளராக களம் கண்ட மஇகா முன்னாள் தேசியத் தலைவர் டத்தோஸ்ரீ சாமிவேலு 2008 ஆம்ஆண்டு பொதுத் தேர்தலில் அவர் தோற்கடிக்கப்படும் வரையில் இதே தொகுதியில் வெற்றி பெற்றார். தோட்டங்களும் விவசாயப்பகுதிகளும் கால்நடை வளர்ப்பு பகுதி யுமாக இருந்த சுங்கை சிப்புட் ஒரு மாநகருக்கு நிகரான அந்தஸ்தை பெற்றுள்ளது என்றால் அமைச்சர் என்ற நிலையில் சாமிவேலு ஏற்படுத்திய வசதிகள் தான் என்று பலர் நன்றி பெருக்கோடு கூறுகின்றனர். எந்தவொரு அரசு அலுவலையும் கோலக் கங்சார் மாவட்டத்திற்கு சென்றுதான் சுங்கை சிப்புட் மக்கள் தீர்க்க வேண்டும் என்ற நிலையை மாற்றி அனைத்து அரசு அலுவலகங்களையும் சுங்கை சிப்புட்டிற்கு அவர் கொண்டு வந்தார். கடந்த பொதுத்தேர்தலின் கணக்குப்படி மொத்தம் 51,596 பதிவுபெற்ற வாக்காளர்கள் இருக்கின்றனர். சுமார் 12,000 இந்திய வாக்காளர்கள் இருக்கும் வேளையில் அதில் 5,700 பேர் ம.இ.கா. உறுப்பினர்கள் என்பது குறிப்பிடத்தக்கது. பிரச்சினைகள் இல்லாத நாடோ, நகரமோ, குடும்பமோ அல்லது மனிதரோ இல்லை என்பதை யாரும் மறுக்கமுடியாது. அதற்கு சுங்கை சிப்புட்டும் விதிவிலக்கல்ல .எனினும் அரசியல் மூலமாக எளிதில் தீர்த்துவிடக் கூடிய பிரச்சினைகளைக் கூட கவனிக்காமல் இருப்பதுதான் வேதனையாக உள்ள தென்று சுங்கை சிப்புட் மக்கள் குறைபட்டுக்கொள்கின்றனர். அமரர் துன் சம்பந்தன் மற்றும் டத்தோஸ்ரீ சாமிவேலு ஆகியோர் நாடாளுமன்ற உறுப்பினர்களாக இருந்ததோடு அமைச்சர்களாகவும் பொறுப்பு வகித்தனர். ஆனால் இந்தியர்களுக்காக பொது மண்டபம் ஒன்றை எழுப்பவேண்டுமென்ற எண்ணம் அவர்களுக்கு எப்படி வராமல் போனது என்று ரிம்பா பாஞ்சாங்கில் வசிக்கும் நடராஜு முனியாண்டி கேள்வி எழுப்பினார். இங்குள்ள தாமான் துன் சம்பந்தனில் இருக்கும் சுங்கை சிப்புட் மாநாட்டு மண்டபம் அருமையான வசதிகள் கொண்ட மண்டபம். டத்தோஸ்ரீ சாமிவேலு அவர்களால் கட்டப்பட்ட மண்டபம் என்றபோதிலும் அதை பொது மண்டபம் என்று கூறிவிட முடியாது. அது தொடக்கத்தில் சுங்கை சிப்புட் மக்களுக்காக கட்டப்படும் பொது மண்டபம் என்ற பெயரில்தான் அதன் நிர்மாணிப்புப் பணி தொடங்கியது. காலப்போக்கில் அது சாமிவேலு மண்ட பமாக மாறி, தற் போது அதன் உரிமையாளராக ஒரு சீனர் இருக்கிறார் என்று மலேசிய ஊழல் தடுப்பு ஆணையத்தில் செய் யப்பட்ட ஒரு புகாரின் வழி தெரியவந்துள்ளது. நான்கு நட்சத்திர ஹோட்டலுக்கு இணையான அந்த மண்டபத்தின் வாடகையாக வெ. 1,800.00 வசூல் செய்யப்படு கிறது. எனவே, வசதியற்ற இந்தியர்கள் அந்த மண்டபத்தைப் பயன் படுத்துவது சாத்தியப் படாத ஒன்றாகும். அந்த மண்டபத்தினால் சுங்கை சிப்புட்டில் உள்ள சாமானிய மக்களுக்கு எந்தவொரு பயனும் இல்லை. சாமானிய மக்களுக்கான ஒரு பொது மண்டபம் கட்டுவதில் கடந்த 34 ஆண்டு களாக சுங்கை சிப்புட் நாடாளு மன்ற உறுப்பினராக இருந்த சாமிவேலு எந்தவொரு அக்கறையும் காட்டாதது இங்குள்ள இந்தியர்களுக்கு ஒரு சாபக்கேடாகவே முடிந்தது. எனவேதான் அரசாங்கத்தால் கட்டப்பட்ட ஒரு பொது மண்டபம் தேவை யென்றும் அதன் வாடகை குறைவாகவே இருக்கும் என்று நடராஜு என்பவர் கூறினார். கம்போங் பங்காளி, ஜாலான் லிந்தாங், கம்போங் கோபால், கம்போங் பகார், பெலாக்காங் உக்காப்பி போன்ற புறம்போக்கு நிலங்களில் சுமார் 400க்கும் மேற்பட்ட இந்திய கும்பங்கள் வசிக்கின்றன. அவர்களுக்கு நிரந்த நிலப் பட்டாவோ அல்லது மாற்று நிலமோ வழங்கப்பட வேண் டுமென்று பல ஆண்டு களாகப் போராட்டங்கள் நடைபெற்று வருகின்றன. ஆனால் இதுவரை அவர்களின் நிலப்பிரச்சினைக்கு ஒரு தீர்வு பிறப்பதாகத் தெரியவில்லை என்று கமுனிங் இளைஞர் மன்றத்தின் தலைவர் தி. நடராஜன் தெரிவித்தார். அரசாங்க நிலம் என்பதால் மேம்பாட்டைக் காரணம் காட்டி நிலத்தை கையகப் படுத்தும் நடவடிக்கை எப்போது எடுக்கப்படுமோ என்ற அச்சத்தில் இங்கு வசிக்கும் மக்கள் இருப் பதாகவும் அவர் கூறினார். இவர்கள் கிட்டத்தட்ட 40 ஆண்டுகளுக்கு மேலாக புறம்போக்கு நிலங்களில் குடியிருக்கின்றனர். சாலாக் பாருவில் இருக்கும் இந்தியர் மண்டபத்தின் நிலை பரிதாபமாக உள்ளதென்று இங்கு வசிக்கும் ஏ. சத்தியமூர்த்தி குறைபட்டுக்கொண்டார். மண் டபம் பயன்படுத்த முடியாத நிலையில் உடைபட்டும் புல்மண்டியும் கிடக்கிறது. அதனை எப்படி சீர்படுத்தி மக்களின் பயன்பாட்டுக்கு கொண்டுவரலாம் என்பதைக் குறித்து கவலைப்படாமல் இதனை தங்களின் கட்டுப்பாட்டுக்குள் கொண்டுவரும் முயற்சியில் சாவிக்கு சண்டையிடும் சில அரசியல் தலைவர்களின் செயல் வேதனை தருகிறது என்று சத்தியமூர்த்தி கூறினார். சாலாக் பாருவில் தமிழ்ப்பள்ளி கட்டப்படவுள்ளதாக பல ஆண்டுகளாகக் கூறப்பட்ட போதிலும் இங்கு பள்ளி எழும் வாய்ப்பு கனவாகிப் போய்விடுமோ என்றே எண்ண வேண்டியுள்ளது என்று இவ்வட்டார மக்கள் தெரிவித்தனர். இப்போது சங்காட் சாலக் தோட்டத்தில் தமிழ்ப்பள்ளி உள்ளது. இது வெகு தொலைவில் இருப்பதால் இங்குள்ள மக்கள் தங்கள் பிள்ளைகளை வேறு வழியின்றி அருகில் இருக்கும் சீனப்பள்ளிக்கு அனுப்புகின்றனர். இதனால் தமிழ்ப் பள்ளியில் மாணவர்கள் எண்ணிக்கை குறைந்து வருவதாகவும் அவர்கள் கூறினர். இவ்வட்டாரத்தில் பொது நூலகம் இல்லாததால் மாணவர்கள் மிகவும் சிரமத்தை எதிர்நோக்குகின்றனர். நூல்நிலையம் கட்டுவதற்காக நிலம் ஒதுக் கப்பட்டு ஓராண்டுக்கு மேலாகியும் எவ்வித நடவடிக்கையும் எடுக்கப்படவில்லை என்று பயிற்சி ஆசிரியரான கார்த்தி சந்திரன் தெரிவித்தார். இப் பிரச்சினைக்கு விரைவாகத் தீர்வு காணப்படவேண்டுமென்றும் அவர் கேட்டுக்கொண்டார். நீண்ட காலமாக இங்குள்ள மக்களின் எதிர்பார்ப்பை பூர்த்தி செய்யும் வகையில் சுங்கை சிப்புட் இந்து மயானத்தில் வெ. 18 இலட்சம் செலவில் மின் சுடலை கட்டப்பட்டது மிகவும் மகிழ்ச்சியாக இருந்தது. ஆனால் கட்டப்பட்டு ஓராண்டு காலமாகியும் இதுவரை அது பொதுமக்களின் பயன்பாட்டுக்கு வராமல் இருப்பதன் மர்மம் என்னவென்று விஷ்ணு சந்திரன் கேட்டார். இதற்கு பலர் பலவிதமான காரணங்களைக் கூறிவருகின்றனர். எது எப்படி இருப்பினும் பிரச்சினைகளுக்கு விரைவாகத் தீர்வு கண்டு மின்சுடலை பயன்பாட்டை உறுதிசெய்ய வேண்டுமென்று அவர் கேட்டுக்கொண்டார். கம்போங் தெர்சூசூன் சிம்பாங் ஜாலோங்கில் வீட்டுமனைகள் வழங்கி 30 ஆண்டுகளுக்கு மேலாகியும் பலர் வீடுகளைக் கட்டாமல் நிலத்தைக் காலியாகவே வைத்துள்ளனர் என்று இங்கு வசிக்கும் ஆர். கண்ணா கூறினார். இதனால் இங்கு பாம்பு, பூராண், கொசு போன்றவற்றால் ஆபத்தும் நோய்களும் உருவாகின்றன. காலியாக உள்ள நிலங்களில் வீடுகளைக் கட்டவேண்டும். இல்லையென்றால் நிலம் மற்ற நிலமில்லாதவர்களுக்கு நிலம் வழங்க சுங்கை சிப்புட் மாவட்ட மன்றம் முடிவெடுத்து அறிவிக்க வேண்டுமென்றும் அவர் வேண்டுகோள் விடுத்தார். சாலாக் பாரு சுடுகாட்டுப் பராமரிப்புக்காக வெ.4,000 வெள்ளி வழங்கப்பட்டது. ஆனால், சாலாக் பாருவிலுள்ள இந்து மயானம் முறையாக பராமரிக்கப் படாமல் உள்ளது. எனவே, பயன்படுத்தப்படாமல் இருக்கும் நிலப்பகுதியில் செம்பனை மரங்களை நட்டு அதில்வரும் வருமானத்தைக்கொண்டு மயானத்தை பராமரிக்கலாம் என்று ஆலோசனை கூறிய டத்தோஸ்ரீ எஸ்.கே. தேவமணி கடந்த 2013 ஆம் ஆண்டில் இங்குள்ள அருள்மிகு ஸ்ரீ மாரியம்மன் ஆலய நிர்வாகத்திடம் வெள்ளி நாலாயிரம் மானியமும் வழங்கினார். ஆனால் இன்றுவரை எந்த நடவடிக்கையும் எடுக்கப்படவில்லை. மேலும் அந்தப் பணம் என்னவாயிற்று என்பதும் தெரியவில்லை என்று இங்கு வசிக்கும் சிலர் தங்கள் மன ஆதங்கத்தை வெளிப்படுத்தினர். தவிர, வேலை இல்லாப் பிரச்சினை, இளைஞர்களுக்கு விளையாட்டு மைதானம், கால்வாய்களை சுத்தப்படுத்துதல், மருத்துவமனையில் இருக்கும் மருத்துவர், மருத்துவ உதவியாளர் பற்றாக்குறை போன்ற பல பிரச்சினைகளையும் தீர்த்து வைக்கவேண்டுமென்று சுங்கை சிப்புட் இந்தியர் இயக்கத்தின் தலைவர் வீ. சின்னராசு, கலைஞர் எம்.ஜி.ஆர். செல்வராஜு ஆகியோர் கேட்டுக் கொண்டனர். நாட்டின் 525 ஆவது புதிய தமிழ்ப்பள்ளி ஹீ வூட்டில் கட்டப்படும் என்று கடந்த 13 ஆவது பொதுத் தேர்தலுக்கு முன்பு அறிவிக்கப்பட்டது. அதன் பின்னர் பொதுத் தேர்தலும் முடிந்தது. பள்ளி கட்டுவதற்கான எந்த அறிகுறியும் இல்லை. அதன் பின்னர் கடந்த 19-6-2017 இல் அந்தப் பள்ளி கட்டப்படுவதற்காக 12.4 மில்லியன் காசோலை ஒப்படைப்பு சடங்கு நடந்துள்ளது. பணம் ஒப்படைக்கப்பட்டுள்ளதாக கூறப்பட்டாலும் இந்த தமிழ்ப்பள்ளி கட்டப்படுவது உண்மையா? அல்லது தேர்தலுக்காக நடத்தப்படும் கண்துடைப்பு வேலையா என்று வினவுகின்றனர் சுங்கை சிப்புட் மக்கள். காரணம், பள்ளி கட்டப்படுவதாக கூறப்படும் இடத்தில் தற்போது சுத்தம் செய்யும் பணிகள் நடைபெற்று வருகிறது. அந்தப் பள்ளி நிர்மாணிப்புக்கான விளம்பரப்பலகையில் எந்த குத்தகையாளர் அந்தப் பள்ளியை நிர்மாணிக்கிறார், பள்ளி கட்டுவதற்கு அங்கீரிக்கப்பட்டதற்கான எண் போன்ற விவரங்கள் இல்லை என்கின்றனர் அவர்கள். எனவே தான் இப்பள்ளி கட்டப்படுமா என்ற சந்தேகம் உள்ளதாக பலர் கருத்து தெரிவித்தனர். இந்தியர்களின் கலாச்சாரப் பின்னணியோடு சுங்கை சிப்புட் இருந்தாலும் மஇகாவின் சக்தி வாய்ந்த கோட்டையாகவும் மஇகா தேசியத் தலைவர்கள் வென்றத் தொகுதியாகவும் ஒரு காலத்தில் சுங்கை சிப்புட் விளங் கியது என்றாலும் சாமானிய மக்களின் அடிப்படை பிரச்சினைக்குத் தீர்வு காணாதது பெரும் ஏமாற்றமாகவே அமைகிறது.குறிப்பாக மேற்சொல்லப்பட்ட நிலப்பகுதிகளில் உள்ள இந்தியர்களுக்கு நிலங்கள் உறுதிப்படுத்தாமல் இருப்பது அவர்களின் எதிர்கால சந்ததியினரின் வாழ்க்கையை கேள்விக்குறியாக் கியிருக்கிறது என்று பலர் புலம்புகின்றனர். பல குடும்பங்களின் வறுமைப்பிரச்சினைகளுக்கு முற்றுப்புள்ளி வைக்கப்படவில்லை. தங்கள் பிரச்சினைக்கு தீர்வு காண வருவார்களா என்று அவர்கள் மலேசிய நண்பனிடம் ஏக்கப் பெருமூச்சு விடுகின்றனர். இந்திய இளையோர்களுக்கு முறையான வேலை வாய்ப்புகள் இல்லாவிட்டால் முதியோர்கள் வாழும் நகரமாக சுங்கை சிப்புட் மாறிவிடும் என்றே அவர்கள் அஞ்சுகின்றன.


இந்தியா விசா கட்டணம் 137% உயர்வு.  மலேசியர்கள் அதிர்ச்சி -ஆத்திரம்

(ப. சந்திரசேகர்) கோலாலம்பூர்,

இந்தியா செல்வதற்கான மலேசிய சுற்றுப்பயணிகள் விசா கட்டணம், வரும் ஜூலை முதல் தேதியிலிருந்து வெ. 195.00யிலிருந்து வெ. 462.56 ஆக உயர்த்தப்பட்டுள்ளது. இந்தியா செல்வதற்கான விமான டிக்கெட் கட்டணத்தை விட அதிரடியாக பல மடங்கு விசா கட்டணத்தை இந்திய அரசாங்கம் உயர்த்தி இருப்பது மலேசியர்களை பெரும் அதிர்ச்சியில் ஆழ்த்தியுள்ளது. இந்திய அரசாங்கத்தின் இந்த தன்மூப்பான நடவடிக்கைக்குக் காரணம் என்ன?

Read More: Malaysia Nanban Tamil Daily on 29.6.201
8


கூகுளில் வேலை கேட்டு கடிதம் எழுதிய 7 வயது சிறுமி:

பிரித்தனியாவைச் சேர்ந்த 7 வயது சிறுமி ஒருவர் கூகுள் நிறுவனத்திற்கு எழுதிய வேலை வாய்ப்பு கடிதம் தற்போது சமூகவலைத்தளங்களில் வைரலாக பரவி வருகிறது.பிரித்தானியாவின் Hereford பகுதியைச் சேர்ந்தவர் Chloe (7). இவர் அண்மையில் கூகுள் நிறுவன CEO அதாவது தலைமை அதிகாரி அவர்களுக்கு கடிதம் ஒன்றை எழுதியுள்ளார். அதில், தன்னுடைய பெயர் Chloe என்றும் தன்னுடைய மிகப் பெரிய விருப்பம் கூகுள் நிறுவனத்தில் வேலை செய்வது என்று கூறியுள்ளார். மேலும் தனக்கு சொக்லேட் நிறுவனத்தில் வேலை செய்வதும் மிகவும் பிடிக்கும் என்று கூறியுள்ளார்.அதைத் தொடர்ந்து ஒலிம்பிக்கில் நீச்சல் பிரிவில் பங்கேற்க வேண்டும் என்று கூறியுள்ளார். இதற்காக தான் சனி மற்றும் ஞாயிறு தினங்களில் நீச்சல் பயிற்சிக்கு செல்வதாக கூறியுள்ளார். தன்னுடைய அப்பா சொன்னார் கூகுள் நிறுவனத்தில் வேலை செய்தால், அங்கு பீன்ஸ் இருக்கையில் அமர்ந்து வேலை பார்க்கலாம் என்றும் அங்கு வேலை பார்ப்பது ஒரு விளையாட்டு போன்று இருக்கும் என்று கூறியதாக எழுதியுள்ளார்.தான் தற்போது TABLET பயன்படுத்தி வருவதாகவும், அதில் தான் ரோபாட் விளையாட்டுக்கள் மற்றும் பல அதில் தான் கற்றுக்கொண்டு வருவதாகவும், இதனால் கம்யூட்டர் பற்றி அனைத்தையும் தெரிந்து கொண்டு வருவதாகவும் கூறியுள்ளார். இதனால், தான் ஒரு நாள் நிச்சயம் கம்ப்யூட்டர் வாங்குவேன் என்று தன் அப்பா கூறியதாக தெரிவித்துள்ளார். தான் ஒரு சிறந்த குழந்தை என்றும், தன்னுடைய படிப்புகள் அனைத்தும் மிகச்சிறப்பாக உள்ளது என்று தன் அம்மா, அப்பாவிடம், தன்னுடைய பள்ளி ஆசிரியர்கள் கூறியதாக தெரிவித்துள்ளார். கூகுளில் வேலை செய்ய வேண்டும் என்றால் தன் அப்பா உங்கள் முகவரிக்கு இணையத்தில் அனுப்ப வேண்டும் என்று கூறினார். அதனால் தங்களுக்கு தான் கடிதம் எழுதியுள்ளதாகவும், நிச்சயம் ஒரு நாள் தான் கூகுளில் வேலை செய்வேன் என்று உறுதிப்பட கூறியுள்ளார். இதற்கு கூகுள் நிறுவனத்தின் தலைமை அதிகாரி CEO உடனடியாக பதில் கடிதம் அனுப்பியுள்ளார். அதில், தங்களுடைய கடிதம் கிடைத்தது.மிக்க நன்றி, நீங்கள் கம்யூட்டர் மற்றும் ரோபட் போன்றவைகளில் மிகுந்த ஆர்வமாக இருக்கிறீர்கள், அதனால் தங்களுடைய குறிக்கோளில் கவனம் சிதறாமல் செயல்படுங்கள் நிச்சயம் வெற்றி கிடைக்கும். அதுமட்டுமின்றி நீங்கள் ஒலிம்பிக்கிலும் பங்கு பெறலாம் என்று கூறியுள்ளார். மேலும் தங்கள் படிப்புகளை முடித்து விட்டு, வேலை வாய்ப்பு தொடர்பாக தங்கள் நிறுவனத்திற்கு கடிதம் அனுப்புங்கள் என்று கூறியுள்ளார்.


டிரேலரை மோதிய பேருந்து ஐந்து பேர் படுகாயம்!

வடக்கு தெற்கு நெடுஞ் சாலையின் 257.7ஆவது கிலோ மீட்டரில் மெனோரா சுரங்கப் பாதை அருகே விரை பேருந்து டிரேலர் லாரியை மோதியதில் 5 பய ணிகள் படுகாயமடைந்தனர் மேலும் 14 பயணிகள் சொற்ப காயங்களுக்கு ஆளாகினர். நேற்று அதிகாலை 2.15 மணிக்கு நிகழ்ந்த அச்சம்பவத்தின்போது, கட்டுப்பாட்டை இழந்த பேருந்து முன்னாள் சென்று கொண்டிருந்த பேரு ந்தை மோதி யதாக நம்பப்படுகிறது. தகவல் அறிந்து சம்பவ இடத்திற்கு விரைந்த தீயணைப்பு படையினர், பேருந்திலிருந்து காயமடைந்த பயணி களை மீட்டனர். இச்சம்பவத்தில் 5 பயணிகளுக்கு இடுப்பெலும்பு நழுவி, கை கால் உடைந்தது. மற்றவர்கள் சொற்ப காயங்களுக்கு இலக்காகினர். இதனையடுத்து காய மடைந்த அனைத் துப் பயணிகளும் ஈப்போ ராஜா பெர்மை சூரி பைனூன் மருத்துவம னைக்குச் சிகிச்சைக்காகக் கொண்டு செல்லப்பட்டதாக மீட்புப் பணிக் குழுவினர் தெரி வித்தனர்.


போலீஸ் காவலில் இருந்த சந்திரனின் மரண விவகாரம்.

மருத்துவ கவனிப்பு வழங்கப்படாததால் போலீஸ் லாக்கப்பில் மரணமடைந்த ஒரு லோரி ஓட்டுநரின் குடும்பத்தாருக்கு ஒரு முன்னுதாரண இழப்பீடாக இரண்டு லட்சம் வெள்ளி வழங்கும்படி அளிக்கப்பட்ட தீர்ப்புக்கு எதிராக அரசாங்கம் செய்திருந்த மேல்முறையீட்டை மேல்முறையீட்டு நீதிமன்றம் நேற்று தள்ளுபடி செய்தது. உயர்நீதிமன்றத்தால் இவ்வாண்டு தொடக்கத்தில் வழங்கப்பட்ட இழப்பீட்டுத் தொகை தொடர்பான தீர்ப்பு நியாயமானது என்று நீதிபதி தெங்கு மைமுன் துவான் மாட் தலைமையிலான மூவரடங்கிய நீதிபதிகள் குழு கூறிற்று. இந்த இழப்பீட்டுத் தொகை அதிகப்படியானது அல்ல. ஏகமனதாக தீர்மானிக்கப்பட்டதாக அவர் குறிப்பிட்டார். பத்தாயிரம் வெள்ளி செலவுத் தொகை வழங் கும்படியும் அரசாங்கத்திற்கு நீதிபதிகள் குழு உத்தரவிட்டதாக பி.சந்திரனின் குடும்ப உறுப்பினர்கள் சார்பில் ஆஜரான வழக்கறிஞர் எம்.விஸ்வநாதன் தெரி வித்தார். உயர்நீதிமன்ற நீதிபதி எஸ்.நந்தபாலன் அளித்த தீர்ப்பைத் தொடர்ந்து சந்திரனின் மரணத்திற்கு தானே பொறுப்பு என ஒப்புக் கொண்ட அரசாங்கம், இழப்பீட்டுத் தொகை தொடர்பான தீர்ப்பை எதிர்த்து மேல்முறையீடு செய்தது. இரண்டு லட்சம் வெள்ளி இழப்பீட்டுத் தொகை வழங்கும்படி அளிக்கப்பட்ட தீர்ப்பை தள்ளுபடி செய்யும்படி அது மேல்முறையீடு செய்தது. நீதிபதி நந்தா ஜனவரி 9ஆம் தேதி தான் வழங்கிய தீர்ப்பில் நான்கு ஆண்டுகளுக்கு முன்னர் டாங் வாங்கி போலீஸ் லாக்கப்பில் சந்திரன் மரணமடைந்ததற்கு போலீ ஸாரே பொறுப்பு என குறிப்பிட்டிருந்தார்.


தமிழக ஆட்சி கலைக்கப்படலாம் - மத்திய அரசு தீவிர ஆலோசனை

சென்னை, ஜன. 24- தமிழகத்தில் தற்போது நடந்து வரும் ஜல்லிக்கட்டு போராட்டம் கலவரமாக வெடித்து இருப்பது மற்றும் மாநில அரசு நிலைத்தன்மையில்லாதது உள்ளிட்டு தமிழகத்தில் சட்ட ஒழுங்கு சீர்கெட்டு இருப்பதாக காரணம் காட்டி தமிழக ஆட்சியை கலைக்கும் சாத்தியம் ஏற்பட்டுள்ளது. இதன் தொடர்பில் தமிழகத்தின் சட்ட, ஒழுங்கு குறித்து விவாதிப்பதற்கு உள்துறை அமைச்சு அவசரமாக கூடியுள்ளது. தமிழகத்தில் அதிமுக ஆட்சி கலைக்கப்படுமானால் குடியரசு தலைவர் ஆட்சி அமல்படுத்தப்படலாம் என்று கூறப்படுகிறது. கடந்த டிசம்பர் 5 ஆம் தேதி தமிழக முதல்வர் ஜெயலலிதா மரணத்தை தொடர்ந்து ஓ. பன்னீர் செல்வம் முதலமைச்சர் பொறுப்பை ஏற்றார். பின்னர் அதிமுக பொதுச் செயலாளராக சசிகலா நியமிக்கப்பட்டுள்ளார். அவர் முதலமைச்சராக நியமிக்கப்படும் சாத்தியம் உள்ளது என்றும் கூறப்பட்டு வருகிறது. இந்நிலையில் சசிகலாவிற்கு எதிராக எதிர்ப்பு வலுத்து வரும் வேளையில் பல்வேறு விவகாரங்களில் சசிகலா தலையிட்டு வருவது முதலமைச்சர் என்ற முறையில் பன்னீர்செல்வம் தனது கடமையை சரிவர ஆற்ற முடியவில்லை என்று கூறப்படுகிறது. அதேவேளையில் ஜல்லிக்கட்டு விவகாரத்தில் மாணவர்கள் நடத்தும் போராட்டம் இன்று எட்டாவது நாளாக எட்டியுள்ள வேளையில் லட்சக்கணக்கான மாணவர்கள் இணைந்து போராடுவது, மாணவர்களுக்கு எதிராக அடிதடி பிரயோகம், ஆங்காங்கு வாகன எரிப்பு, போலீஸ் நிலையம் எரிப்பு, போக்குவரத்து நிலைக்குத்தியிருப்பது தமிழகத்தை முடக்கியுள்ளது. இந்நிலை தொடர்ந்து நீடிக்குமானால் தமிழக அரசை கலைக்கும்படி மோடி அரசு பரிந்துரை செய்யும் என்று எதிர்பார்க்கப்படுகிறது. இதன் தொடர்பில் தமிழகத்தின் சட்ட ஒழுங்கு குறித்து விவாதிப்பதற்கு உள்துறை அமைச்சர் ராஜ்நாத்சிங் தலைமையில் உள்துறை அமைச்சு அதிகாரிகள் கூடியுள்ளனர்.


எனக்கு பிடித்த நடிகர் தனுஷ் தான் - ஜான்வி

மறைந்த நடிகை ஸ்ரீதேவியின் மகளான ஜான்வி, இந்தியிலும் சரி, தென் இந்திய மொழிகளிலும் சரி எனக்கு பிடித்த நடிகர் தனுஷ் தான் என்று கூறி யுள்ளார்.

கடந்த பிப்ரவரியில் துபாய் நட்சத்திர விடுதியில் மர்மமான முறையில் நடிகை ஸ்ரீதேவி இறந்தார். அவரது மகள் ஜான்வி அறிமுகமாகும் ‘தடக்’ படம் விரைவில் வெளியாக இருக்கிறது. இந்நிலையில் ஜான்வி கூறி இருப்பதாவது: ‘இந்தியிலும் சரி, தென் இந்திய மொழிகளிலும் சரி எனக்கு பிடித்த நடிகர் தனுஷ் தான். அவர் தேர்ந்தெடுக்கும் கதாபாத்திரங்களும் அவரது நடிப்பும் என்னை கவர்ந்துவிட்டது.

‘நான் வளர்ந்து விட்டாலும் அம்மாவுக்கு என்றுமே சிறு குழந்தை தான். காலையில் எழுந்தவுடன் அம்மாவை தான் தேடுவேன். சில நேரம் எனக்கு உணவு ஊட்டிவிடுவார். தட்டிக் கொடுத்து தூங்க வைப்பார். அவர் துபாய் செல்வதற்கு முதல் நாள் தூக்கம் வரவில்லை தூங்க வையுங்கள் என்றேன். அம்மா பொருட்களை எடுத்து வைப்பதில் மும்மரமாக இருந்தார். அதன் பிறகு பாதி தூக்கத்தில் இருந்த என்னை தட்டிக் கொடுத்து தூங்க வைத்தார்’ என்றார்.


பணிவிடை செய்வதற்காக 1,500 பணியாளர்களுடன் ரஷ்யா சென்றுள்ள சவுதி அரசர்

மாஸ்கோ: ரஷ்யா சென்றுள்ள சவுதி அரசர் தமக்கு பணிவிடைகள் செய்வதற்காக 1500 பணியாளர்களை உடன் அழைத்து சென்றுள்ளார். மாஸ்கோவிற்கு 4 நாள் பயணமாக வந்துள்ள சல்மான் பில் அப்துல்லாஸிஸ் பிரத்யேக விமானத்தில் தனது தங்க எஸ்கலேட்டரில் கீழே இறங்கி வந்தார். அப்போது எஸ்கலேட்டர் பாதியிலேயே நின்று விட்டதால் அவர் நடந்தே கீழே இறங்க வேண்டியியதாயிற்று. இதனிடையே ரிச்ஸ் மற்றும் போர்ட் சீசன் ஆகிய இரண்டு ஆடம்பர விடுதிகளையும் முன்பதிவு செய்துள்ள அரசர் விடுதி பணியாளர்களை மாற்றிவிட்டு தமக்கு ஏற்றவாறு பணிவிடைகள் செய்வதில் அனுபவமுள்ள 1500 பணியாளர்களை சவுதியில் உள்ள தனது வீட்டில் இருந்து ரஷ்யா அழைத்து வந்துள்ளார்.
மேலும் இவர்களுக்கு தேவையான 850 கிலோ உணவுப்பொருட்களை சவுதியில் இருந்து விமானம் மூலம் எடுத்து வரப்பட்டுள்ளது. இதேபோல் தனக்கு தேவையான சிவப்பு கம்பளம் முதல் பர்னிச்சர், நாற்காலிகள் வரை அனைத்தையும் விமானம் மூலம் சவுதி அரசர் எடுத்து வந்துள்ளார். ரஷ்யாவில் 4 நாட்கள் தங்குவதற்கு மட்டும் இந்திய ரூபாய் மதிப்பில் சுமார் 20 கோடியை சவுதி அரசர் செலவிட்டுள்ளார்.


அமெரிக்கா உன் நாடா? சொந்த நாட்டுக்கே திரும்பி ஓடிவிடு!

அமெரிக்காவில் தொடர்ந்து மூன்றாவது நாளாக இந்தியர் ஒருவர் மீது துப்பாக்கிச்சூடு நடத்தப் பட்டுள்ளது. வாஷிங்டனில் உள்ள கென்ட் நகரில் வசிக்கும் இந்திய வம்சாவளி சீக்கியர் தீப் ராய். இவர் தனது வீட்டுக்கு வெளியே இருந்த தன் பைக்கில் பழுது பார்த்துக் கொண்டிருந்தார். அப்போது, ஒரு மர்ம நபர், அமெரிக்கா உன் நாடா? உன் சொந்த நாட்டுக்கே திரும்பி ஓடிவிடு என்று கூறியபடி துப்பாக்கியால் சுட்டுவிட்டு தப்பியுள்ளார். இதில் தீப் ராயக்கு கைகளில் பலத்த காயம் ஏற்பட்டுள்ளது. மருத்துவமனையில் சிகிச்சை பெற்றுவரும் அவரது உயருக்கு ஆபத்து இல்லை என்றும் தெரிய வந்துள்ளது. அவரிடம் நடத்திய விசாரணையில் துப்பாக்கியால் தன்னை நோக்கி சுட்ட நபர், 6 அடி உயரம் இருந்ததாகவும் மூகமூடி அணிந்திருந்ததாகவும் தெரிவித்துள்ளார். அமெரிக்காவில் தொடர்ந்து இந்தியர்கள் மீதான நிறவெறித் தாக்குதல்கள் நடக்கின்றன. குறிப் பாக, கடந்த மூன்று நாட்களில் தினமும் ஒரு இந்தியர் துப்பாக்கிச்சூட்டுக்கு ஆளாகி யுள்ளார்கள். புதன்கிழமையன்று கன்சாஸ் நகரில் உள்ள இரவு விடுதி ஒன்றில் ஸ்ரீனிவாஸ் குச்சிபோட்லா சுட்டுக்கொல்லப்பட்டார். விழாயக்கிழமை லங்காஸ்டர் நகரில் ஹர்னிஷ் படேல் என்ற மற்றொரு இந்தியர் தன் கடைக்கு அருகே சுட்டுக்கொல்லப்பட்டார். இந்த கொலை லங்காஸ்டர் நகரின் ஷெரீப் அலுவலங்கத்திற்கு அருகிலேயே நடந்திருக்கிறது. மூன்றாவது நாளாக வெள்ளிக்கிழமை, இந்திய வம்சாவளியைச் சேர்ந்த தீப் ராய் துப்பாக்கியால் சுடப்பட்டிருக்கிறார். நாளுக்கு நாள் இந்தியர்களுக்கு எதிரான நிறவெறித் தாக்குதல்கள் அமெரிக்காவில் அதி கரித்தபடியே வருகின்றன. இதற்கு எதிர்ப்பு தெரிவித்து, அமெரிக்கவாழ் இந்தியர்களும் பல் வேறு இடங்களில் போராட்டம் நடத்தி வருகிறார்கள். இதனால், அந்நாட்டில் தொடரும் இந்தி யர்களுக்கு எதிரான நிறவெறித் தாக்குதல்கள் சர்வதேச கவனம் பெற்றுள்ளது.


நெகிழிப்பைக்கு 20 காசு சமூக நற்பணித் திட்டமாம்!

சிலாங்கூரில் நெகிழிப் பைகளின் பயன்பாட்டை முழுமையாக அழிக்கும் நோக்கில் தான் 20 காசு கட்டணம் விதிக்கப்பட்டுள்ளது என்று மாநில ஆட்சிக் குழு உறுப்பினர் எலிசபெத் வோங் நேற்று கூறினார். நெகிழிப் பைகளுக்கு விதிக்கப்படும் 20 காசு யார் பைக்குள் செல்கிறது எனும் தலைப்பில் மலேசிய நண்பன் மார்ச் 1ஆம் தேதி செய்தி வெளியிட்டிருந்தது. இச்செய்திக்கு மாநில அரசாங்கம் விளக்கமளிக்கும் வகையில் எலிசபெத் வோங் அறிக்கை ஒன்றை வெளியிட்டுள்ளார். அவ்வகையில் அவர் கூறி யிருப்பது பின்வருமாறு, ஆரம்ப காலத்தில் ஒவ்வொரு சனிக்கிழமைகளிலும் நெகிழிப் பைகளுக்கு தடை விதிக்கப்பட்டிருந்தது. அப்படியே வாடிக் கையாளர்கள் நெகிழிப் பைகள் வேண்டும் என்று கேட்டால் அதற்கு கடைக்காரர்கள் 20 காசு கட்டணம் விதிக்கலாம். இந்த நடைமுறை அமலுக்கு வந்ததுடன் சிலாங்கூர் வாழ் மக்கள் சனிக்கிழமை பொருட்களை வாங்கச் செல்லும் போது கைகளில் பைகளுடன் செல்வது கிட்டத்தட்ட வழக்கமாகி விட்டது.நெகிழிப் பைகள் பயன்பாட்டை முழுமையாக ஒழிக்க வேண்டும் என்ற நோக்கில் இந்த நடைமுறையை தினசரி கொண்டுவரலாம் என்ற பலரின் உத்தேச கருத்துகளின் அடிப்படையில் இவ்வாண்டு ஜனவரி 1ஆம் தேதியில் இருந்து இப்புதிய நடைமுறையை மாநில அரசு அமலுக்கு கொண்டு வந்தது. இந்த நடைமுறைக்கு ஆரம்பத்தில் எதிர்ப்புகள் ஏற்படும் என்று அரசுக்கு தெரியும். ஆனால் கால ஓட்டத்தில் பொதுமக்கள் நெகிழிப் பைகளை பயன் படுத்துவதை தவிர்த்துக் கொள்வார்கள் என்ற நம்பிக்கை அரசுக்கு உண்டு என்று அவர் கூறினார். நெகிழிப் பைகளுக்கு விதிக்கப்படும் 20 காசு கட்டணம் யார் பைக்குச் செல்கிறது என்ற கேள்வி எழும்பியுள்ளது. இக்காசு யாருடைய பைக்கும் செல்லவில்லை. மாறாக இக்கட்டணத்தின் வழி கிடைக்கும் பணத்தை மாநில அரசு சமூல நலத் திட்டங்கள் பயன்படுத்த திட்டமிட்டுள்ளது என்று அவர் விளக்கமளித்தார். மாநிலத்தில் உள்ள கடைகள், பேரங்காடிகள் உட்பட அனைத்து இடங்களிலும் அரசுப் பணியாளர்கள் அடிக்கடி சோதனைகளை நடத்தி வருகின்றனர். இவ்விடங்களில் நெகிழிப் பைகள் பயன்பாட்டில் இருந்தால் உடனடியாக நடவடிக்கைகள் எடுக்கப்படும். இந்த நடவடிக்கையின் மூலம் சிலாங்கூர் மாநிலத்தில் நெகிழிப் பைகளின் பயன்பாட்டை முற்றிலுமாக ஒழிக்க முடியும். அதே வேளையில் நெகிழிப் பைகளுக்கு மாற்றுப் பைகள் வழங்கப்படா ததற்கான காரணம் என்னவென்றும் கேள்வி எழுந்துள்ளது. ‘ஓஎக்ஓ - பையோ டிக்ரேபல்’ எனப்படும் மக்கிப் போகும் தன்மையுடைய நெகிழிப் பைகள், காகித பைகள் ஆகியவை நெகிழிப் பைகளுக்கு மாற்றுப் பைகளாக இருக்காது என்பதை மாநில அரசு உறுதி செய்துள்ளது. இப்பைகளை உற்பத்தி செய்வதற்கும் அழிப்பதற்கும் பல சிக்கல்கள் உள்ளன. அதன் அடிப் படையில் நெகிழிப் பைகளுக்கு பதிலாக மக்களே உரிய பைகளுடன் கடைகளுக்கு சென்றால் சிறப்பாக இருக்கும் என்று எலிசபெத் வோங் கூறினார்.


எனது புதிய அரசியல் பயணம் தொடரும்!!

என் அரசாங்கத்துடன் ஒத்துழைத்து பயணிக்க விரும்பும் எல்லாரும் அனைவரும் இணைந்து, புதிய அரசியல் பயணமொன்றைத் தொடங்கு வோம் என ரணில் விக்ரமசிங்க இன்று தெரிவித்தார்.

நம்பிக்கையில்லாத் தீர்மானம் தோற்கடிக்கப்பட்டு வெற்றிபெற்ற ரணில் விக்ரமசிங்கவை வரவேற்கும் நிகழ்வு ஐக்கிய தேசியக் கட்சியின் தலைமை யகத்தில் இன்று நடைபெற்றது. அதில் கலந்து கொண்டு கருத்துத் தெரிவிக்கும் போதே அவர் இதனைத் தெரிவித்தார்.

நம்பிக்கையில்லாத் தீர்மானம் தோற்கடிக்கப்பட்டமைக்கு நன்றி. வரும் 2020ஆம் ஆண்டில் இடம்பெறவுள்ள தேர்தல்களுக்கு முகங்கொடுக்கும் வகையில், ஐ.தே.கவில் மாற்றங்களை ஏற்படுத்தி, புதிய முகங்களை முன்கொண்டு வர நடவடிக்கை எடுக்கப்படும். எனது அரசியல் பயணத்தில் புதிய நம்பிக்கையை இந்த தீர்மானம் கற்றுத் தந்துள்ளது. இதுவே வெற்றிக்கான பாதையும் கூட என்றார் ரணில்.


பொதுத் தேர்தலுக்காக 1.5 கோடி பிளாஸ்டிக் விரல்களா?

பெட்டாலிங் ஜெயா,

வாக்குப் பதிவு நாளுக்காக பிளாஸ்டிக் விரல்கள் என்ற தகவல் அண்மைக் காலத்தில் வெளியாகி இருக்கும் ஒரு பொய்ச்செய்தி என்று பிரதமர் டத்தோஸ்ரீ நஜீப் துன் ரசாக் டுவிட்டரில் சாடியுள்ளார்.ஒரு கோடியே 50 லட்சம் பிளாஸ்டிக் விரல்கள் சீனாவில் இருந்து இப்போதுதான் வந்துள்ளன. தேர்தல் வருகின்றதா?" என்ற தலைப்புடன் பரப்பப்பட்டு வரும் ஒரு தகவலின் திரைப்பிடிப்பையும் (ஸ்கிரீன்ஷாட்) அவர் பகிர்ந்து கொண்டுள்ளார்.அந்த தகவலுடன் இரண்டு புகைப்படங்கள் இணைக்கப்பட்டுள்ளன.

Read More: Malaysia Nanban Tamil Daily on 25.4.2018


பவர்பேங்க் வாங்கப்போகிறீர்களா?

மொபைல், டேப்லட் போன்றவற்றில் இருக்கும் பெரிய பிரச்னையே பேட்டரி விரைவில் தீர்ந்து போவதுதான். இதற்கான தீர்வாக நம்மிடம் இருப்பது பவர்பேங்க்குகள்தான். நீண்ட தூரப் பயணங்கள், அதிக பயன்பாடு போன்ற சமயங்களில் நமக்கு கை கொடுப்பது இவைதான். ஆனால் மொபைல் வாங்கும்போது, நாம் எடுத்துக் கொள்ளும் கவனம் பவர்பேங்க் வாங்கும்போது இல்லை. அந்த விஷயத்தில் நாம் கவனிக்க வேண்டிய விஷயங்கள் இங்கே... 1. பவர்பேங்க் திறன் : ஒரு பவர்பேங்க்கை வாங்கலாம் என நாம் தேடும்போதே நம் கவனத்தில் இருப்பது அதன் திறன்தான் (capacity). இது mAh என்னும் அலகால் அளக்கப்படும். இதனைப் பொறுத்தே உங்கள் பவர்பேங்க்கின் திறன் இருக்கும். அதிக திறன் இருக்கும் பவர்பேங்க் மூலம், மொபைலை அதிக நேரம் சார்ஜ் செய்யலாம். கூடுதல் மொபைல்களை இணைக்கலாம். இதெல்லாம் திறனைப் பொறுத்தே அமையும். எடுத்துக்காட்டாக உங்கள் மொபைல் பேட்டரி 1800 mAh என்றால், நீங்கள் வாங்கும் பவர்பேங்க் திறன் இதனை விட, இரண்டு மடங்காவது அதிகமாக இருக்க வேண்டும். 2. சரியானதை தேர்ந்தெடுங்கள்: உங்களுக்கு ஏற்ற பவர்பேங்க் எது என்பதை உங்கள் கேட்ஜெட்ஸ், சார்ஜ் ஏற்றும் நேரம், பயன்பாடு ஆகியவற்றைப் பொறுத்தே தீர்மானியுங்கள். தேவைக்கு அதிகமாக, அதிக திறன் (mAh) உள்ள பவர்பேங்க் வாங்குவதும் வீண்தான். அதிக திறன் கொண்ட பவர்பேங்க்குகள், விலை அதிகமாக, அளவு பெரிதாக, கையாள கடினமானதாக இருக்கும். முழுதாக சார்ஜ் ஆக அதிக நேரம் எடுத்துக் கொள்ளும். எனவே உங்கள் தேவையைப் பொறுத்து பவர்பேங்க்கை முடிவு செய்யுங்கள். 3. பவர்பேங்க் தரம்: நீங்கள் வாங்கும் பவர்பேங்க் ஆனது, உங்கள் மொபைல் அல்லது வேறு கேட்ஜெட்டுடன் இணைக்கப்பட்டு பயன்படுத்தப்படும் சாதனம். பழுது ஏற்பட்டால் மின்சாதனப் பொருட்கள் அதிக செலவு வைக்கும். விலை மலிவான பவர்பேங்க்குகளை வாங்கினால், உங்களது விலை அதிகமான கேட்ஜெட் பாதிக்கப்படலாம். அதனால் தரமான, நம்பகமான நிறுவனங்களின் பவர்பேங்க்குகளைப் பார்த்து வாங்குங்கள். 4. இணைக்கும் ஆப்ஷன்கள்: நாம் வாங்கும் பவர்பேங்க் ஆனது, நமக்கு சௌகரியமாக இருக்க வேண்டும். ஒரே நேரத்தில் இரண்டு மொபைல்களை இணைக்கும் வசதி, சார்ஜிங் போர்ட்டுகள் என உங்களது வசதிக்கு ஏற்றபடி இருக்குமாறு பார்த்துக்கொள்ளுங்கள். யு.எஸ்.பி கேபிள் மூலம் எளிதாக இணைத்து பயன்படுத்த ஏதுவாக இருக்க வேண்டும். 5. எல்.இ.டி விளக்குகள்: பெரும்பாலான பவர்பேங்க்குகளில் இந்த எல்.இ.டி பல்புகள் இருக்கும். இவை பவர்பேங்க் நிலையை அறிந்து கொள்ள நமக்கு மிகவும் உதவியாக இருக்கும். பேட்டரி அளவு, சார்ஜ் ஏற்றும்போது எவ்வளவு சார்ஜ் ஆகியுள்ளது எனக் காட்டுவது போன்றவற்றிற்கு இவை உதவும். எனவே பவர்பேங்க் வாங்கும்போது, தெளிவான எல்.இ.டி விளக்குகள் இருப்பதை தேர்வு செய்யலாம். 6. பாதுகாப்பு: பேட்டரி வெடிப்பது என்பது டெக்னாலஜி உலகில் புதிய டிரென்ட் போல நிகழ்ந்து கொண்டிருக்கிறது. நீங்கள் வாங்குவது மிகவும் தரம் குறைவான பேட்டரி கொண்ட பவர்பேங்க் என்றால், இதே சிக்கல் உங்களுக்கும் உண்டு. தற்போது நிறைய பவர்பேங்க்குகள் சுய பாதுகாப்பு அமைப்புடன் கூடிய எலக்ட்ரானிக் சர்க்யூட்கள் கொண்டிருக்கின்றன. இவை கொஞ்சம் விலை அதிகமாக இருக்கலாம். ஆனால் பாதுகாப்பானவை. இவற்றை வாங்காவிட்டாலும் கூட பரவாயில்லை. ஆனால், தரம் குறைவான, மலிவான பவர்பேங்க்குகளை தவிர்க்கலாம். 7. போலிகளைத் தவிர்க்கலாம்! பவர்பேங்க் வாங்கும்போது, நம்பகமான இணையதளங்கள், கடைகளில் இருந்து மட்டுமே வாங்குவதால், கூடிய மட்டும் போலியான பவர்பேங்க்குகளை தவிர்க்கலாம். மேலும் போலியாக பிராண்ட் பெயரிட்டும், பவர்பேங்க்குகள் கிடைக்கின்றன. இவற்றிடம் கொஞ்சம் உஷார்!


15 ஆவது தேர்தல் பிரச்சாரங்கள் காரசார குறையலாம் சுவாரஸ்யம் குறையாது

கோலாலம்பூர், நவ. 7-

நாடு முழுவதும் 222 நாடாளுமன்றத் தொகுதிகளுக்கு 945 வேட்பாளர்கள் போட்டியிடும் மிகவும் நெரிசல் மிகுந்த ஒன்றாக 15 ஆவது பொதுத்தேர்தல் விளங்குகின்றது. அத்தொகுதிகளில் ஒன்பது இடங்களைத் தவிர்த்து மற்ற எல்லாவற்றிலும் பல்முனைப் போட்டி நிலவுகிறது. கடந்த 2018 தேர்தலில் அதே 222 தொகுதிகளில் 687 வேட்பாளர்கள் மட்டுமே களம் இறங்கினர் என்பது குறிப்பிடத்தக்கது. தீபகற்ப மலேசியாவில் உள்ள அனைத்து 166 தொகுதிகளிலும் தேசிய முன்னணி, தேசியக் கூட்டணி, நம்பிக்கைக் கூட்டணி, கெராக்கான் தானா ஆயர் ஆகியவற்றுக்கிடையே கடுமையான போட்டி நிலவுகிறது.

சபாவில் கினாபாத்தாங்கான் தொகுதியிலும் சரவாவில் எட்டு தொகுதிகளான பத்தாங் சாடோங், சரிக்கி, கோத்தா சமாராஹான், இகான், முக்கா, உலு ராஜாங், லிம்பாங், தஞ்சோங் மானிஸ் ஆகியவற்றில் மட்டுமே நேரடிப் போட்டி நிலவுகிறது. 1999 முதல் ஐந்து தவணைகள் தேசிய முன்னணியின் டத்தோ ஸ்ரீ புங் மொக்தார் ராடின் வசம் இருந்த சபாவின் கினாபாத்தாங்கான் தொகுதியில் வாரிசானின் மஸ்லிவாத்தி அல்துல் மாலேக் சுவா போட்டியிடுகிறார். சரவா மாநிலத்தில் நேரடி போட்டி என்பது காபுங்கான் பார்ட்டி சரவா (ஜி.பி.எஸ்.) மற்றும் நம்பிக்கைக் கூட்டணிக்கும் இடையே நிலவுகிறது.
கவனிக்கப்பட வேண்டிய இடங்கள்
தீபகற்ப மலேசியாவில் கோம்பாக், சிம்பாங் ரெங்காம், பாகான் டத்தோ, சுங்கை பூலோ, கோலசிலாங்கூர், தித்திவங்சா ஆகியன கடுமையான போட்டியை எதிர்நோக்கியுள்ள இடங்களாகக் கருதப்படுகின்றன. இந்த இடங்களில் அரசியல் ஜாம்பவான்கள் மற்றும் பழம்பெரும் அரசியல்வாதிகள் நிறுத்தப்பட்டுள்ளனர். கோம்பாக் நாடாளுமன்றத் தொகுதியில் சிலாங்கூர் மந்திரி புசார் டத்தோஸ்ரீ அமிருடின் ஷாரியும் அவரின் முன்னாள் சகாவான டத்தோஸ்ரீ அஸ்மின் அலியும் நேருக்கு நேர் மோதுகின்றனர். அதே சமயம், சிம்பாங் ரெங்காமில் ஜொகூரின் முன்னாள் மந்திரி பெசார் டத்தோஸ்ரீ ஹாஸ்னி முகமட் முன்னாள் கல்வி அமைச்சரான டாக்டர் மஸ்லீ மாலிக்கை சந்திக்கின்றார்.

சுங்கை பூலோவில் தேசிய முன்னணி வேட்பாளரான கைரி ஜமாலுடின் கடுமையான போட்டியை எதிர்நோக்கியுள்ளார். இடைக்கால சுகாதார அமைச்சரான அவர் தமது அரசியல் வாழ்க்கையில் ஒரு திருப்பத்தை எதிர்நோக்கும் தேர்தலாக இது அமையும். கடந்த 2018 இல் பி.கே.ஆர். கட்சிக்குக் கிடைத்த 26,634 வாக்குகள் பெரும்பான்மையை முறியடிக்கும் மிகப்பெரிய கடமை இவருக்கு உள்ளது. மொத்தம் எழுவர் இம்முறை இத்தொகுதியில் போட்டியிடுகின்றனர். நிதி அமைச்சர் தெங்கு டத்தோ ஸ்ரீ ஸஃப்ருல் தெங்கு அப்துல் அஜிஸ் முதல் முறையாக தேர்தல் களத்தில் இறங்கியுள்ளார். கோலசிலாங்கூர் நாடாளுமன்றத் தொகுதியில் நான்கு முனைப்போட்டியை இவர் எதிர்நோக்கியுள்ளார். கடந்த 2008 முதல் அமானா கட்சியின் டாக்டர் சுல்கிப்ளி அஹ்மட் இங்கு நாடாளுமன்ற உறுப்பினராக இருந்து வந்துள்ளார்.

அம்னோ தேசியத் தலைவர் டத்தோஸ்ரீ அஹ்மட் ஜாஹிட் ஹாமிடியின் கோட்டை பாகான் டத்தோ. பி.கே.ஆர். கட்சியின் டத்தோ ஸ்ரீ ஷம்சுல் இஸ்கண்டார் முகாமட் அக்கின் இவரை முறியடிக்க முடியுமா என்பதை பொறுத்திருந்துதான் பார்க்க வேண்டும். ஜாஹிட் ஹாமிடி 27 ஆண்டுகளாக இந்த பேரா நாடாளுமன்றத் தொகுதியை தன் வசம் வைத்துள்ளார். தித்திவங்சா அனைவரின் கவனத்தையும் ஈர்த்துள்ள மற்றொரு நாடாளுமன்றத் தொகுதியாகும். முன்னாள் நிதி அமைச்சர் டத்தோஸ்ரீ ஜொஹாரி அப்துல் கானி மீண்டும் நாடாளுமன்ற உறுப்பினராகும் முயற்சியில் இறங்கியுள்ளார். அமானாவின் காலிட் அப்துல் சாமாட், தேசியக் கூட்டணியின் டாக்டர் ரொஸ்லி அடாம், பெர்ஜுவாங் கட்சியின் டத்தோ கைருடின் அபு ஹசான் உட்பட நான்கு முனைப்போட்டி இங்கு நிலவுகிறது.
தொகுதி கிடைக்காதவர்கள்
சிலருக்கு தொகுதிகள் வழங்கப்படவில்லை. இருந்தாலும் சுயேச்சையாக அல்லது மற்ற கட்சிகளின் கீழ் போட்டியிடுகின்றனர். ஆராவ், பெந்தோங், பத்து ஆகியன அவற்றுள் அடங்கும். பகாங், பெந்தோங்கில் ம.சீ.ச. முன்னாள் தேசியத் தலைவர் டான்ஸ்ரீ கியாவ் தியோன் லாய் போட்டியிடுகிறார். இங்கு 5 முனைப் போட்டி நிலவுகிறது. ஜ.செ.க.வின் யாங் சாய்ஃபுரா ஒஸ்மான், தேசியக் கூட்டணியின் டத்தோ ரொஸ்லான் ஹசான் மற்றும் இரு சுயேச்சை வேட்பாளர்களான முகமட் காலில் அப்துல் ஹாமிட், வோங் தாக் ஆகியோர். பெந்தோங் நாடாளுமன்ற உறுப்பினராக ஒரு தவணை இருந்துள்ள வோங் இந்த முறை ஜ.செ.க.வினால் தேர்வு செய்யப்படவில்லை. எனவே அவர் சுயேச்சையாகப் போட்டியிடுகிறார்.

பத்துவில் 10 பேர் களம் இறங்கியுள்ளனர். 15 ஆவது பொதுத்தேர்தலில் அதிகமான வேட்பாளர்களைக் கொண்ட ஒரு தொகுதி இதுவாகும். இதன் நடப்பு உறுப்பினர் பி.கே.ஆர். கட்சியைச் சேர்ந்த பி.பிரபாகரன், தேசிய முன்னணி, பெஜுவாங், பெரிக்காத்தான், வாரிசான், பார்ட்டி ராக்யாட் ஹராப்பான் மற்றும் 4 சுயேச்சை வேட்பாளர்கள் போட்டியிடுகின்றனர். இதன் முன்னாள் நாடாளுமன்ற உறுப்பினரான தியான் சுவா சுயேச்சை வேட்பாளராக களம் இறங்கி பிரபாகரனை நேரடியாக சந்திக்கின்றார். இது பிரபாகரனுக்கு சற்று தடுமாற்றத்தை ஏற்படுத்தியுள்ளது. தேசிய முன்னணி சார்பில் ம.இ.கா. தேசிய உதவித்தலைவர் டத்தோ கோகிலன் பிள்ளை போட்டியிடுகிறார்.

இதனிடையே, ஆராவ் நாடாளுமன்றத் தொகுதியில் மும்முனைப் போட்டி நிலவுகிறது. அதன் நடப்பு உறுப்பினரான டத்தோஸ்ரீ ஷாஹிடான் காசிம் இம்முறை அம்னோவால் தேர்வு செய்யப்படாததால் பெரிக்காத்தான் சின்னத்தில் போட்டியிடுகிறார். பக்காத்தான், பாரிசான்,  பெரிக்காத்தான் வேட்பாளர்கள் களம் இறங்கியுள்ளனர். பல்முனை போட்டியின் காரணமாக தேசிய முன்னணிக்கும் மற்ற எதிர்க்கட்சிகளுக்கும் இடையே வாக்குகள் பிளவுபடும் வாய்ப்பு அதிகமாக உள்ளது என நுசாந்தாரா அக்காடாமி ஆய்வுக்கழகத்தைச் சேர்ந்த அஸ்மி ஹசான் கூறினார். பத்து தொகுதியைப் பொறுத்த வரையில் இது மிகவும் அபாயகரமான போட்டி. பத்து பேர் போட்டியிடுகின்றனர். ஆயிரக்கணக்கில் வாக்குகள் பிரியும் என்பதை அவர் சுட்டிக்காட்டினார்.

சுங்கை பூலோவில் கைரி ஜமாலுடின், கோல சிலாங்கூரில் தெங்கு ஸஃப்ருலை தேசிய முன்னணி நிறுத்தியிருப்பது எதையும் சந்திக்க அது தயார் என்பதைக் காட்டுகிறது. ஸஃப்ருல், கைரி இருவரும் வெற்றி பெற்றால் பக்காத்தான் வசமுள்ள மாநில அரசாங்கம் தேசிய முன்னணியிடம் வீழலாம் என்று அவர் கருத்துரைத்தார். எனினும், இந்த முறை தேர்தல் பிரச்சாரம் அவ்வளவு காரசாரமாக இருக்காது என்று அஸ்மி கூறினார். காரணம்? எதிர்க்கட்சிகள் எட்டிப்பிடிப்பதற்கு 1எம்.டி.பி. போன்ற முக்கியமான பிரச்சினைகள் எதுவும் இப்போது இல்லை. எல்.சி.எஸ். போர்க்கப்பல் விவகாரம் இருக்கிறதே என்று கூறலாம். ஆனால், அது பாதையைத் தவறவிட்ட விவகாரம் போல்தான். எதையும் வடிகட்டி எடுக்க முடியாது. எனவே, பொருளாதாரம், மக்களின் வாழ்வாதாரம் ஆகியவற்றைச் சுற்றியே பிரச்சாரங்கள் இருக்கும் என்றார் ஆய்வாளர் அஸ்மி.
சுயேச்சை வேட்பாளர்கள் படையெடுப்பு

இதற்கிடையே, இதுவரை இல்லாத அளவிற்கு இம்முறை சுயேச்சை வேட்பாளர்கள் அதிகமாக தேர்தல் களத்தில் குதித்துள்ளனர். மொத்தம் 108 சுயேச்சை வேட்பாளர்கள் நாடாளுமன்றத் தொகுதிகளில் போட்டியிடுகின்ரனர். 2013 தேர்தலில் நாடாளுமன்றத் தொகுதிகளில் போட்டியிட்ட 79 பேர் மற்றும் 2018 இல் போட்டியிட்ட 24 பேரை விட இந்த எண்ணிக்கை மிகவும் அதிகமாகும்.

அம்பாங் நாடாளுமன்றத் தொகுதியில் போட்டியிடும் எம்.ரவீந்திரன், முகாமட் ஷாபிக் முகமட் யூனுஸ், டான் ஹுவா மெங், கோத்தா ராஜாவில் களம் இறங்கியுள்ள கே.குமார், பி.ரவீந்திரன், எஸ்.சுரேந்தர், பத்துவில் தியான் சுவா, வழக்கறிஞர் சித்தி சபேடா காசிம், பாங்கியில் எம்.சுதன், தைப்பிங்கில் எம்.மோகனன், டாக்டர் ஏ.ராமமூர்த்தி, சுங்கை சிப்புட் தொகுதியில் என்.ராஜா, ஆர்.இந்திராணி ஆகியோர் அவர்களில் அடங்குவர்.

தேர்தலில் போட்டியிடும் வேட்பாளர்களில் மொத்தம் 443 பேர் 50 முதல் 59 வயதுக்கு உட்பட்டவர்கள். 352 பேர் 60 வயதுக்கும் மேலானவர்கள், 350 பேர் 40 முதல் 49 வயதுக்கு உட்பட்டவர்கள், 205 பேர் 30 முதல் 39 வயதுக்கு உட்பட்டவர்கள், 36 வேட்பாளர்கள் 21 முதல் 29 வயதுக்கு உட்பட்டவர்கள் என தேர்தல் ஆணையம் கூறியுள்ளது. நாடாளுமன்றத் தொகுதிகளைப் பொறுத்த வரையில் 82 இடங்களில் 4 முனைப் போட்டியும், சட்டமன்றத் தொகுதிகளில் 51 இடங்களில் மும்முனைப் போட்டியும் நிலவுகிறது என அது தெரிவித்தது.


மலேசியாவில் கபாலி 2 தயாரிக்க அனுமதிக்கப்படக் கூடாது!

சூப்பர் ஸ்டார் ரஜினிகாந்த் நடிக்கவிருக்கும் கபாலி திரைப்படத்தின் இரண்டாம் பாகம் மலேசியாவில் படமாக்கப்பட அனுமதிக்கப் படக் கூடாது என்று ஜசெக சட்ட மன்ற உறுப்பினர் ஒருவர் நேற்று கூறினார். கபாலி படத்தின் இரண்டாம் பாகத்தின் படப்பிடிப்பை மலேசியாவில் நடத்த ரஜினிகாந்த்துக்கு பிரதமர் டத்தோஸ்ரீ நஜீப் துன் அப்துல் ரசாக் விடுத்திருக்கும் அழைப்பை அரசாங்கம் மறு பரிசீலனை செய்ய வேண்டும் என்று ஆர்.எஸ்.என்.ராயர் கூறினார். அண்மையில் இந்தியாவிற்கு பயணம் மேற்கொண்டிருந்த பிரதமர் நஜீப், அப்படத்தின் இரண்டாம் பாகத்தை மலேசியாவில் படமாக்கும்படி ரஜினிகாந்தை கேட்டுக் கொண்டார்.அந்தப் படம் நல்லதைவிட தீங்கையே கூடுதலாக விளைவித்து இருப்பதாக ஸ்ரீ டெலிமா (பினாங்கு) சட்டமன்ற உறுப்பினர் ராயர் கூறினார். மாறாக, அரசாங்கம் உள்நாட்டு இந்திய திரைப்படத் துறைக்கு ஊக்கமளிக்க வேண்டும் என்றும் உள்நாட்டு இந்திய இயக்குநர்களையும் கலைஞர்களையும் ஆதரிக்க வேண்டும் என்றும் அவர் கேட்டுக் கொண்டார். ஒற்றுமை, மரியாதை, கலாச்சார பன்முகத்தன்மை, பெரியோர்களை மதித்தல் போன்ற நற் பண்புகளை ஊக்கு விக்கக்கூடிய உள்நாட்டு இந்திய திரைப்படங்களின் தயாரிப்புக்கு ஆதரவு வழங்கும்படி ராயர் தெரிவித்தார். இந்திய இளைஞர்கள் குண்டர் கும்பல்களில் சேர கபாலி படம் ஊக்குவித்திருப்பதாகக் கூறிய அவர், இது கபாலி கலாச்சாரம் என வருணித்தார்.பள்ளி மாணவர்கள் குண்டர் கும்பல்களில் சேருவது இப்போது ஒரு பழக்கமாக வந்துவிட்டதாக அவர் கூறினார். கிள்ளானில் கடந்த வாரம் ஒரு பள்ளியில் நிகழ்ந்த ஒரு சம்பவம் கபாலி கலாச்சாரத்தின் ஒரு வெளிப்பாடே என்றார் அவர். கபாலி ஒரு வெற்றிகரமான படம் என்ற போதிலும், சமூகத்தில் அனைத்துவிதமான எதிர்மறையான கூறுகளையும் அதிர்ச்சியை ஏற்படுத்தும் வகையில் உருவாக்கி இருப்பதாக ராயர் கூறினார். வன்செயல், குண்டர்தனம், கொலை, போதைப் பொருள் வியாபாரம் போன்றவை இதில் அடங்கும் என்றார் அவர்.


இலங்கைக்கு பாதிப்பு வராது

கொழும்பு,

முன்மொழியப்பட்டுள்ள சோபா எனப்படும் படைகளின் நிலை உடன்பாட்டினால் இலங்கைக்கு எந்த வகையிலும் பாதிப்பு ஏற்படாது என்று இலங்கைக்கான அமெரிக்க தூதர் அலய்னா ரெப்லிட்ஸ் தெரிவித்துள்ளார். இலங்கைக்கும் அமெரிக்காவுக்கும் இடையில் கையெழுத்திடுவதற்கு முன்மொழியப்பட்டுள்ள சோபா உடன்பாடு, இராணுவப் பயிற்சி மற்றும் ஒத்துழைப்பு உள்ளிட்ட விஷயங்களுடன் தொடர்புடையது.

இதனால் இலங்கைக்கு  எந்த வகையிலும் பாதிப்பு ஏற்படாது. இந்த உடன்பாடு இன்னமும் கையெழுத்திடப்படவில்லை. இரண்டு நாடுகளும் பேச்சு வார்த்தைகளை நடத்தி வருகின்றன. இரு நாடுகளும் உடன்பாட்டுக்கு வந்தால் அது இணையத்தளத்தில் வெளியிடப்படும்.

இரு நாடுகளுக்கும் இடையே இராணுவ பயிற்சி மற்றும் ஒத்துழைப்பு நடக்கும் முறை தொடர்பாக உடன்பாட்டின் உட்பிரிவுகளில் சேர்க்கப்பட்டுள்ளது. எந்தப் பிரச்சினையாக இருந்தாலும்   வெளிப்படையாகக் கலந்துரையாடி இணக்கம் காணப்படும். உடன்பாடு விஷயத்தில் இரு தரப்புகளுக்கும் சரியான புரி தல் இருந்தால்  பிரச்சினைகளை குறைக்க முடியும் என்றார் அவர்.


ராஜீவ்காந்தியின் கடைசி நிமிடங்கள் - உடனிருந்த ஜெயந்தி

முன்னாள் இந்திய பிரதமர் ராஜீவ்காந்தியின் 27-ஆம் ஆண்டு  நினைவு தினம் இன்று அனுசரிக்கப்பட்டுவருகிது. அவர் உயிரிழந்த கடைசி தருணம் வரை  அவர் உடனிருந்த ஜெயந்தி நடராஜன் 1991-ல் அளித்த உருக்கமான பேட்டி. தற்போது மீண்டும் உங்களுக்காக,

ராஜீவ்காந்தியின் கடைசி மரண நிமிடங்கள் வரை உடனிருந்து அவராலேயே உயிர் தப்பிய ஜெயந்தி நடராஜன் கதறி அழுதபடி நேரில் கண்டதை பேட்டியாக அளித்தார். "ஸ்ரீபெரம்புதூரை நோக்கி நாங்கள் பயணமாவதற்கு முன்பு ராஜீவின் பத்திரிகை ஆலோசகர் சுமன் துபே இரண்டு வெளிநாட்டு பெண் நிருபர்கள் ராஜீவை பேட்டி எடுக்க விரும்புகிறார்கள் இதை அவரிடம் தெரிவியுங்கள் என்று கூறினார்.

நானும் நந்தம்பாக்கத்தில் அவரிடம் விவரத்தை கூறினேன். அவர் பூந்தமல்லி நிகழ்ச்சி முடிந்த பின் காரில் ஏற்றிவிடுங்கள். காரிலேயே பேட்டி தருகிறேன் என்றார்.அதன்படி அந்த நிருபர்கள் காரிலேயே பேட்டி எடுத்தனர். கார் ஸ்ரீபெரம்புதூரை அடைந்தது. முதலில் இந்திரா காந்தி சிலைக்கு மாலை அணிவித்தார். பின்னர் காரில் ஏறி மேடைக்கு அருகில் இறங்கினார்.

நானும் காரிலிருந்து இறங்கி ராஜீவுடன் சேர்ந்து நடந்து சென்றேன். திடீரென ஞாபகம் வந்தவராக திரும்பிய ராஜீவ் ''அந்த பெண் நிருபர்கள் எங்கே'' அவர்கள் கூட்ட நெரிசலில் சிக்கிக்கொள்ளாதவாறு நீங்கள் கவனித்து கொள்ள வேண்டும் என்றார். நான் உடனடியாக நகரவில்லை ''ஜெயந்தி வெளி நாட்டு நிருபர்கள் அவர்களை நாமதான் பத்திரமா பாதுகாக்கணும் புறப்படுங்க...'' என்றார் வேறு வழியில்லாமல் திரும்பி மெதுவாக நடந்தேன்.

எட்டு அடிதூரம்தான் நடந்திருப்பேன் ''டமார் '' என்ற ஒரு பெரும் சத்தம் என் காதில் கேட்டது. திடுக்கிட்டு திரும்பி பார்த்தேன். ராஜீவ்காந்தி நின்றிருந்த இடத்தில் தீப்பிழம்பும் புகையுமாக இருந்தது. போலீஸ் அதிகாரிகளும், பொதுமக்களும் அங்கும் இங்குமாக ஓடினர். ஒன்றும் புரியாமல் நான் ஸ்தம்பித்து நின்றேன். திடீரென ஒரு கதறல் ''ராஜீவ் காந்தி எங்கே''

சடாரென அந்த இடத்திற்கு வந்தேன் போலீசார் தடுத்தும் கேட்காமல் ராஜீவ்  இருந்த இடத்திற்கு ஓடினேன். நான் முதலில் பார்த்தது  மெய்க்கா ப்பாளர் குப்தாவைதான். நான் பார்த்து கொண்டிருக்கும் போதே அவர் உயிர் பிரிந்தது. ராஜீவ் காந்தியை தேடினேன். ஒரு உடலின் தலை முடியை பார்த்தவுடன் எனக்கு சந்தேகம் ஏற்பட்டது. மெல்ல புரட்டிப்பார்த்தேன். காலில் போடப்பட்டிருந்த ஷூவில் இருந்த ''லோட்டா'' என்ற எழுத்தை பார்த்த வுடன் அதிர்ந்து போனேன்.

காரணம் ராஜீவை விமானநிலையத்தில், சந்தித்தபோது அவரின் ஷூவில் அந்த எழுத்துக்களைப் பார்த்தேன். ராஜீவின் உடல்தான் என்று அறிந்த நான்'' அய்யோ'' என்று அலறினேன் மூப்பனார் பக்கத்தில் ஓடி வந்தார், அவரும் கதறி அழுதார்.

கடைசியில், எங்கள் உயிர் மூச்சான உத்தமமானவர், இப்படி அரசு ஆஸ்பத்தரி சவக்கிடங்கில் கிடக்க வேண்டிய நிலை ஏற்பட்டு விட்டதே'' என்று கதறி அழுதார் ஜெயந்தி நடராஜன்.


நாடாளுமன்றம் கலைக்கப்பட்டது

கோலாலம்பூர், அக். 11-

நாட்டின் 15 ஆவது பொதுத்தேர்தல் எப்போது என்ற பல மாத கால ஆரூடங்களுக்கு முற்றுப்புள்ளி வைக்கும்  வகையில் மலேசிய நாடாளுமன்றம் நேற்று கலைக்கப்பட்ட நிலையில், வேட்புமனு தாக்கல் மற்றும் வாக்களிப்புக்கான தேதி குறித்த தேர்தல் ஆணையத்தின் அடுத்த கட்ட அறிவிப்பிற்கு மக்கள் காத்திருக்கின்றனர். தேர்தல் வரையில் நடப்பு அரசாங்கமே பராமரிப்பு அரசாங்கமாக செயல்படும் என்பது குறிப்பிடத்தக்கது.
தேர்தல் ஆணையம் இவ்வாரத்தில் இது தொடர்பான அறிக்கையை வெளியிடும் என்றும் எதிர்பார்க்கப்படுகிறது. மலேசிய அரசியலமைப்புச் சட்டத்தின் கீழ் நாடாளுமன்றம் கலைக்கப்பட்ட 60 நாட்களில் தேர்தலை நடத்தியாக வேண்டும்.
நாடாளுமன்றம் கலைக்கப்படுவது குறித்து பிரதமர் டத்தோஸ்ரீ இஸ்மாயில் சப்ரி யாக்கோப் நேற்று மாலை 3.00 மணியளவில் அறிவித்தார். ஞாயிற்றுக்கிழமை பகலில் மாட்சிமை தங்கிய மாமன்னரை தாம் சந்தித்ததாகவும் அவரின் இணக்கத்துடன் நாடாளுமன்றம் கலைக்கப்படுவதாகவும் இஸ்மாயில் சப்ரி தெரிவித்தார்.

கடுமையான வெள்ளம் ஏற்படலாம் என்ற ஆரூடங்களுக்கு மத்தியில் திடீரென தேர்தல் அறிவிப்பு வந்திருப்பது வெள்ள எச்சரிக்கைகள் பற்றியெல்லாம் அம்னோ கவலைப்படவில்லை என்பதைக் காட்டுவதாக அக்கட்சியின் ஓர் அறிக்கை நேற்று குறிப்பிட்டது. தேர்தலை விரைந்து நடத்த வேண்டும் என்பதை வலியுறுத்தி வந்துள்ள அம்னோ, மக்களின் உயிருடன் விளையாடுகிறது. இதற்காகவே தேர்தலில் அம்னோவை வாக்காளர்கள் தண்டிக்க வேண்டும் என அந்த அறிக்கை மேலும் தெரிவித்தது.

இவ்வாண்டு தேர்தலை நடத்த வேண்டும் என்ற அம்னோவின் கோரிக்கையை நம்பிக்கைக் கூட்டணி, தேசியக் கூட்டணி இரண்டுமே நிராகரித்து வந்துள்ளன.தங்கள் வசம் உள்ள ஆறு மாநில அரசாங்கங்கள் இத்தேர்தலுக்காக கலைக்கப்படாது என்பதையும் அவை திட்டவட்டமாகக் கூறி வந்துள்ளன.

இனி என்ன?
வேட்புமனு தாக்கல் மற்றும் வாக்களிப்பு தினத்திற்கு இடைப்பட்ட காலத்தில் தேர்தல் பிரச்சாரங்கள் மேற்கொள்ளப்படும். அரசு சேவை துறையைப் பொறுத்த வரையில், போலீஸ் படை உள்ளிட்ட மற்ற அதிகாரப் பணிகளும் வழக்கம்போல மேற்கொள்ளப்படும். அரசு சேவைத் துறைக்கான தலைவராக தலைமைச் செயலாளர் தன் கடமைகளைத் தொடர்வார்.

எனினும், நாடாளுமன்றம் கலைக்கப்பட்டுள்ளதால் எந்த அமைச்சுகளும் எந்தவித புதிய கொள்கைகள் அல்லது ஒப்பந்தங்களில் கையெழுத்திட முடியாது. 2023 ஆம் ஆண்டுக்கான வரவு செலவுத் திட்டத்தை பொறுத்த வரையில், முந்தைய அரசாங்கத்தால் சமர்ப்பிக்கப்பட்ட வரவு செலவுத் திட்டத்தை ஏற்றுக்கொள்ள வேண்டும் என்ற கடப்பாடு எதுவும் புதிய அரசாங்கத்திற்கு இல்லை என்பதால் இது மீண்டும் நாடாளுமன்றத்தில் சமர்ப்பிக்கப்பட வேண்டும் என் ஆய்வாளர்கள் கூறுகின்றனர். ஏற்கெனவே அமைச்சர்களால் அங்கீகரிக்கப்பட்டு, கையெழுத்திடப்பட்ட வணிகர்களுக்கான மானியங்கள், பள்ளி மாணவர்களுக்கான உதவிகள் அனைத்தும் தடைப்படாது மேற்கொள்ளப்படலாம்.


தொழில் முனைவர் துறையில் முதுகலைப் பட்டம் பெற்றார் மனோரஞ்சினி

பத்து கேவ்ஸைச் சேர்ந்த மனோ ரஞ்சனி ஹெல்ப் பல்கலைக்கழகத்தில் தொழில் முனைவர் துறையில் முதுகலைப் பட்டம் பெற்றார். புவனேஸ்வரன்- பாக்கியவதி தம்பதியரியன் புதல்வி மனோரஞ்சனியின் பட்டமளிப்பு விழா நேற்று முன்தினம் ஷாங்கிரிலா தங்கும் விடுதியில் நடைபெற்றது. மனோரஞ்சனி முதுகலைப்பட்டம் பெற்றது இவரின் குடும்ப உறுப்பினர்களின் மத்தியில் பெரும் குதூகலத்தை தோற்றுவித்தது. பெற்றோர்களின் ஆசியுடன் மனோரஞ்சனி மேலும் மேலும் பல வெற்றிகளைப் பெற வாழ்த்துகின்றனர். பெற்றோர்கள், உற்றார், உறவினர்கள், கல்வியாளர்களுக்கு மனோரஞ்சனி பெரி தும் நன்றி தெரிவித்துக் கொள்கிறார்.


டத்தோஸ்ரீ ஞானராஜாவிற்கு 6 நாள் தடுப்புக் காவல்

(ஆர். குணா) புத்ராஜெயா,

பிரபல வர்த்தகப் பெண்மணி டத்தோஸ்ரீ கீதாஞ்சலி ஜி.யின் கணவர் டத்தோஸ்ரீ ஜி. ஞானராஜாவை விசாரணைக்கு ஏதுவாக ஆறு நாள் தடுப்புக் காவலில் வைப்பதற்கான அனுமதியை எஸ்.பி.ஆர்.எம். எனப்படும் மலேசிய ஊழல் தடுப்பு ஆணையம் நேற்று பெற்றது. அதே வேளையில் 37 வயதுடைய டத்தோஸ்ரீ ஞானராஜாவிற்கு சொந்தமான வங்கியில் உள்ள ரொக்கத் தொகை உட்பட 75 லட்சத்து 67 ஆயிரம் வெள்ளி பெறுமானமுள்ள சொத்துக்களை எஸ்.பி.ஆர்.எம்.  அதிரடியாக முடக்கியது.

Read More: Malaysia Nanban Tamil Daily on 1.3.2018


ஐ. நா. மனித உரிமைகள் பேரவையிடம் 2 ஆண்டுகள் கால அவகாசம் கோரிய இலங்கை!

ஐக்கிய நாடுகள் மனித உரிமைகள் பேரவையின் தீர்மானத்தை நடைமுறைப்படுத்துவதற்கு இரண்டு ஆண்டுகள் கால அவகாசம் கோரவுள்ளதை இலங்கை அரசாங்கம் உறுதிப்படுத்தியுள்ளது. ஐக்கிய நாடுகள் மனித உரிமை பேரவையின் 34வது கூட்ட தொடர் கடந்த திங்கட்கிழமை ஆரம்பமாகியது. இதில் கலந்துகொள்வதற்கு வெளி விவகார அமைச்சர் மங்கள சமரவீர தலைமையில் இலங்கை பிரதிநிதிகள் குழு ஜெனிவா சென்றுள்ளது. இந்த குழுவில் நல்லிணக்கப் பொறிமுறைகளுக்கான ஒருங்கிணைப்பு செயலகத்தின் செயலாளர் மனோ தித்த வெலவும் இடம்பெற்றுள்ளார். இந்நிலையில், சர்வதேச ஊடகம் ஒன்றுக்கு வழங்கிய செவ்வியில் மனோ தித்த வெல இந்த விடயத்தினை தெரிவித்துள்ளார். தொடர்ந்தும் கருத்து தெரிவித்த அவர், ஐக்கிய நாடுகள் மனித உரிமைகள் பேரவையில் இரண்டு ஆண்டுகள் கால அவகாசம் கோர முடியும் என நம்புவதாக அவர் மேலும் தெரிவித்துள்ளார். இதேவேளை, இலங்கைக்கு கால அவகாசம் வழங்குவது தொடர் பில் பிரித்தானியா இந்த கூட்ட தொடரில் புதிய தீர்மானம் ஒன்றை கொண்டு வரவுள்ளமையும் குறிப்பிடத்தக்கது.


பிடி 3 தேர்வில் இந்திய மாணவர்கள் சிறப்பு தேர்ச்சி:  மயில்வண்ணன் 9ஏ பெற்று சாதனை!

பிடி 3 தேர்வில் பேராவில் இந்திய மாணவர்கள் பலர் சிறந்த புள்ளிகளை பெற்று சாதனை படைத்துள்ளனர்.

சுங்கை பாரி ஆண்கள் இடை நிலைப்பள்ளியில் மயில்வண்ணன் புவனபாலன் 9 ஏ பெற்றுள்ளார். இப்பள்ளியின் லோகன் ராஜ்

சுகுமாறன் 7 ஏ பெற்றுள்ள வேளையில் மேலும் பலர் சிறந்த புள்ளிகளை பெற்றுள்ளனர்.

ஈப்போ கான்வெண்ட் தமிழ்ப்பள்ளியில் இந்தத் தேர்வை எழுதிய பவதாரணி மஹா ராஜேந்திரன் 8 ஏ பெற்றார்.

இவர் தனது தொடக்க கல்வியை ஈப்போ செயின்ட் பிலோமினா தமிழ்ப்பள்ளியில் தொடங்கினார் என்பது குறிப்பிடத்தக்கது.

மேலும் என்டர்சன் இடை நிலைப்பள்ளியைச் சேர்ந்த மாணவன் லினேஷ் டோசன் 8 ஏ, 1 பி பெற்றுள்ளார். ஈப்போ தர்சிசியன் இடை நிலைப்பள்ளியைச் சேர்ந்த டர்வினா விஜயகுமார்

8 ஏ பெற்றார்.

பத்துகாஜா சுல்தான் யூசோப் பள்ளியைச் சேர்ந்த லிவன்ராஜ் வடிவேலு 7 ஏ, சங்கர் நாயுடு ராமநாயுடு 5ஏ, 2 பி, 1 சி

எனப் பெற்றுள்ளனர்.

பேரா மாநிலத்தில் 95 விழுக்காடு இந்திய மாணவிகள் பயிலக் கூடிய இடை நிலைப்பள்ளியாக விளங்கும் சுங்கை பாரி ஸ்ரீ புத்ரி இடை நிலைப்பள்ளியில் பெரும்பாலான மாணவிகள் சிறந்த மதிப் பெண்களைப் பெற்றுள்ளனர்.

அதில் எஸ். ஜெசிலின் 7ஏ, எஸ் . கனகவர்ஷினி 6ஏ, த. கஷ்வினி 5ஏ,

ஆர். தாரணிராவ் 5 ஏ ,ஆகியோர் சிறந்த புள்ளிகளைப் பெற்றுள்ள வேளையில் மேலும் பல மாணவிகள் சிறந்த புள்ளிகளைப் பெற்றுள்ளனர் என்று அப்பள்ளியின் பெற்றோர் ஆசிரியர் சங்கத் தலைவர் ராஜ்குமார் தெரிவித்தார்.

ஆய்வுகளின்படி இந்த ஆண்டும் இந்தத் தேர்வில் இந்திய மாணவர்கள் பலர் சிறந்த புள்ளிகளைப் பெற்றுள்ளனர் என்று ஈப்போ ஆசிரியர்

கல்லூரியின் தமிழ்ப் பிரிவுத் தலைவர் முனைவர் சேகர் நாராயணன் தெரிவித்துள்ளார்.

அடுத்து இந்த மாணவர்கள் எஸ். பி. எம் தேர்வுக்கு தங்களை தயார்படுத்தவேண்டியுள்ளது. அதில் இந்திய மாணவர்கள் அவசியம் தமிழ் மொழி மற்றும் இலக்கிய பாடத் தேர்வை எழுதவேண்டும் என்றும் அவர் வலியுறுத்தினார்.


மலேசிய மக்கள் பெருமளவில் ஏமாற்றப்பட்டுள்ளனர்

வாஷிங்டன், நாட்டில் மிகப்பெரிய சர்ச்சைக்குள்ளான ஒரே மலேசியா மேம்பாட்டு நிறுவனத்தில் (1 எம்டிபி) மிகப்பெரிய ஊழல் நடந்துள்ளது என்றும் மலேசிய மக்கள் பெரியளவில் ஏமாற்றப்பட்டுள்ளனர் என்றும் அமெரிக்க நீதித்துறை நேற்று வெளிப்படையாக அறிவித்துள்ளது. அமெரிக்காவின் 1எம்டிபி ஊழல் குறித்து விசாரணை மேற்கொண்ட அமெரிக்க நீதித்துறை (டி.ஓ.ஜே) கடந்த ஆண்டு ஜூலை 21ஆம் தேதி முதல் தாங்கள் மேற்கொண்டுவரும் விசாரணையில் 1 எம்.டி.பி.யில் மிகப்பெரிய ஊழல் நடந்துள்ளது என்றும் மலேசியர்கள் பெரிய அளவில் ஏமாற்றப்பட்டுள்ளனர் என்றும் அமெரிக்க நீதித்துறை தாக்கல் செய்துள்ள மூன்றாவது வழக்கு மகஜரில் குறிப்பிட்டுள்ளது. 1 எம்.டி.பி.யில் 300 கோடி அமெரிக்க டாலர் (1,200 கோடி வெள்ளி) முறைகேடாக பயன் படுத்தப்பட்டுள்ளது என்று தங்கள் விசாரணையில் தெரிவித் துள்ளதாக அது குறிப்பிட்டுள்ளது.அத்துடன் அதில் 100 கோடி அமெரிக்க டாலர் (400 கோடி வெள்ளி) மதிப்புள்ள சொத்துக்கள் சட்டவிரோதமாக சம்பாதிக்கப்பட்டுள்ளது. அவற்றை பறிமுதல் செய்யும் முயற்சியில் அமெரிக்க விசாரணைக் குழு ஈடுபட்டுள்ளதாக அது தெரிவித்துள்ளது. கிட்டத்தட்ட 450 கோடி அமெரிக்க டாலர் (1,800 கோடி வெள்ளி) முறைகேடு நிகழ்ந்து இருப்பதாக அமெரிக்க நீதித் துறை அனுமானமாக கணக்கிட் டுள்ளது. 1எம்.டி.பி. நிறுவனத்தின் நிதியிலிருந்து 170 கோடி அமெரிக்க டாலர் (680 கோடி வெள்ளி) திருடப்பட்டு சட்ட விரோதமாக சொத்துக்கள் வாங்கப்பட்டுள்ளன. ஒரு பாய்மரக் கப்பல், தங்க நகைகள், வைரங்கள், கலை படைப்புகள் ஆகியவை அமெரிக்க நீதித் துறை பறிமுதல் செய்யவிருக்கும் சொத்துக்களில் அடங்கும்.கோடிக்கணக்கான டாலர் ஏமாற்றப்பட்ட புதிய அத்தியாயம் விசாரணையின் வழி அம்பலமாகி யுள்ளது. இதில் 450 கோடி டாலர் (1,800 கோடி வெள்ளி) திருடப் பட்டிருப்பதாக அடையாளம் காணப்பட்டுள்ளது என்று அமெரிக்காவின் இடைக்கால சட்டத்துறை தலைவர் கென்னத் ஏ பிளான்கோ தெரிவித்துள்ளார். ஒரு நாட்டின் நிறுவனத்திலிருந்து கொள்ளையடிக்கப்பட்ட பணத்தை கொண்டு ஊழலில் ஈடுபட்டுள்ள ஊழல்வாதிகள் எவருக்கும் அமெரிக்கா அடைக் கலமாக அமையும், அல்லது பாதுகாப்புத் தரும் என்று யாரும் எண்ணிவிடக்கூடாது. அமெரிக்கா தனது கடமையை செய்யும். சட்டவிரோதமாக திருடப் பட்ட அல்லது சம்பாதிக்கப்பட்ட அந்தப் பணத்தை பாதிக்கப்பட்டவர்களிடையே திருப்பித் தரும் மிகப் பெரிய கடப்பாட்டை அமெரிக்கா கொண்டுள்ளதாக அவர் சொன்னார். அமெரிக்க நீதித் துறையின் விசாரணையின்படி பிரதமர் டத்தோஸ்ரீ நஜீப் துன் ரசாக்கின் வளர்ப்பு மகனான ரிஸா அஸிப், 1 எம்டிபி நிறுவனத்தின் நிதியை தவறாகப் பயன்படுத்தி அமெரிக்காவில் ஆடம்பர சொத்துக்களை வாங்கியதாக கூறப்படுகிறது. பினாங்கு வர்த்தகரும் ரிஸா அஜிஸின் வர்த்தக சகாவான ஜோ லோவிடமிருந்து கடந்த 2012 ஜூலை மாதம் 4 கோடியே 17 லட்சத்து 90 ஆயிரம் டாலர் (16 கோடி மலேசிய வெள்ளி) மதிப்புள்ள சொத்துக்களை வாங்கியதாக அமெரிக்க நீதித் துறை கூறுகிறது. இந்நிலையில் இவர்களின் சொத்துக்களையும் வங்கிக் கணக்கையும் முடக்கும் நிலைக்கு அமெரிக்க நீதித் துறை வந்துள்ளது.


பெண் பத்திரிகையாளர்களை அவதூறாக பேசிய விவகாரம் : எஸ்.வி சேகர் மீது கரூர் நீதிமன்றத்தில் வழக்கு

கரூர் : பெண் பத்திரிகையாளர்கள் குறித்து அவதூறாக பேசியது தொடர்பாக, பாஜகவைச் சேர்ந்த எஸ்.வி.சேகர் மீது கரூர் நீதிமன்றத்தில் வழக்குத் தொடரப்பட்டுள்ளது. தலித் பாண்டியன் என்பவர் தாக்கல் செய்த மனு மீதான வரும் 25ம் தேதி விசாரணைக்கு வருகிறது. தமிழக ஆளுநர் பன்வாரிலால் புரோஹித், பெண் பத்திரிகையாளர் ஒருவரை பத்திரிகையாளர் சந்திப்பின் போது, கன்னத்தில் தட்டியதற்கு தமிழக எதிர்கட்சித் தலைவர்கள் மற்றும் பத்திரிகையாளர்கள் கண்டனம் தெரிவித்தனர்.

இதுகுறித்து பாஜகவைச் சேர்ந்த எஸ்.வி சேகர் சமூக வலைத்தளமான பேஸ்புக்கில் பகிர்ந்த பதிவில், பெண் பத்திரிகையாளர்கள் குறித்து இழிவான கருத்தை பதிவிட்டு இருந்தார். இது தொடர்பாக எஸ்.வி சேகருக்கு பத்திரிகையாளர்கள் கடும் கண்டனம் தெரிவித்தனர். எஸ்.வி சேகர் மீது நடவடிக்கை எடுக்கக்கோரி வலியுறுத்தி வந்த நிலையில், கரூர் நீதிமன்றத்தில் இந்திய குடியரசு கட்சியின் மாநில அமைப்பாளர் தலித் பாண்டியன் என்பவர் எஸ்.வி சேகர் மீது வழக்குத் தொடர்ந்துள்ளார். இந்த வழக்கு வருகிற ஏப்ரல் 25ம் தேதி விசாரணைக்கு வருகிறது.


தி.மு.கவை விட அ.தி.மு.க ஆட்சி நன்றாக உள்ளது - சுப்பிரமணிய சுவாமி

சென்னை

பாரதீயஜனதா  மூத்த தலைவர் சுப்பிரமணிய சுவாமி தமிழக கவர்னர் பன்வாரிலால் ரோகித்தை சந்தித்து  பேசினார். பின்னர் அவர் நிருபர்களுக்கு பேட்டி அளித்தார். அப்போது அவர் கூறியதாவது:-

தமிழக சூழல் குறித்தும், டெல்லியிலிருந்து எனக்கு கிடைத்த தகவல்கள் குறித்தும் ஆலோசித்தோம். திமுக ஆட்சியை விட, எடப்பாடி பழனிசாமியின் ஆட்சி சிறப்பாக உள்ளது, திமுகவுக்கு அரசியல் எதிர்காலம் கிடையாது. தமிழகத்தில் பல பயங்கரவாத சக்திகள், மக்களின் பின்னால் ஒளிந்து கலவரத்தை ஏற்படுத்துகிறார்கள். இவ்வாறு அவர் கூறினார்.


குறைந்த விலையில் பயணச் சீட்டு! சுற்றுலாவில் சிறப்புச் சலுகை வேண்டுமா?

மாட்டா சுற்றுலா கண்காட்சிக்கு வருகை தரும் மக்களுக்கு ஓஸ்கார் சுற்றுலா நிறுவனத்தினர் உரிய சேவைகளை வழங்கி வருகின்றனர். நாட்டில் சுற்று லாத்துறையை ஊக்கு விக்கும் வகையில் ஒவ்வொரு ஆண்டும் மாட்டா கண்காட்சி நடத்தப்படுகிறது.அவ்வகையில் 2017ஆம் ஆண்டுக்கான கண்காட்சி வெள்ளிக்கிழமை தொடங்கி இன்று வரை தலைநகர் புத்ரா அனைத்துலக வாணிப மையத்தில் நடைபெற்றுவருகிறது. ஆயிரத்திற்கும் மேற்பட்ட சுற்றுலா நிறுவனங்கள் உட்பட விமான நிறுவனங்களும் இக் கண்காட்சியில் பங்கேற்றுள்ளன.வெளிநாடு, உள்நாட்டு சுற்று லாக்கள், பயண டிக்கெட்டுகள் உட்பட அனைத்து சேவைகளும் இக்கண்காட்சிக்கு வருகை தரும் மக்களுக்காக தயார்ப்படுத்தப் பட்டுள்ளன. அவ்வகை யில் நாட்டில் புகழ் பெற்ற ஓஸ்கார் ஹோலி டேய்ஸ் நிறுவனத் தினரும் இக் கண்காட்சியில் முகாமிட்டுள்ளனர். கண்காட்சி நடை பெறும் ஹால் 3இல் தான் ஓஸ்கார் ஹோலி டேய்ஸ்சின் முகப்பிடம் அமைக்கப்பட்டுள்ளது என்று அந்நிறுவனத் தின் தலைமை இயக்குநர் ஜோன்சன் பிரான்சிஸ் கூறினார். மாட்டா கண்காட்சிக்கு வருகை தரும் மக்களுக்கு உரிய சேவைகளை வழங்க ஓஸ்கார் நிறுவனத்தின் பணி யாளர்கள் தயார் நிலையில் உள்ளனர்.குறிப்பாக உள்நாடு, வெளிநாடுகளுக்கு சுற்றுலாவுக்கு செல்லும் மக்களுக்கு உரிய சேவைகள் இங்கு வழங் கப்படும். பயண டிக்கெட், விமான டிக்கெட்டுகள், உணவுகள், போக்குவரத்து என அனைத்து ஏற்பாடுகளையும் நாங்களே செய்து தருகிறோம்.அதே வேளையில் மாட்டா கண்காட்சியை தொடர்ந்து பல சுற்றுலாக்கள் சலுகை விலையில் வழங்கப்படுகின்றன.ஆகவே பொதுமக்கள் திரளாக வந்து இந்த வாய்ப்பை பயன்படுத்திக் கொள்ள வேண்டும். இன்றும் நாளையும் இரவு 9 மணி வரை ஓஸ்கார் முகப்பிடம் திறந்திருக்கும்.அதே வேளையில் தலைநகர் ஜேக்கல் மால் அருகில் உள்ள முன்சி அப்துல்லாவில் உள்ள ஓஸ்கார் அலுவலகத்திலும் இந்த கழிவு விழாவில் பயண சேவை களை வாடிக்கையாளர்கள் பெற லாம் என்று ஜோன்சன் பிரான்சிஸ் கூறினார்.


அரசாங்கத்தின் வெ.1 மில்லியன் உதவி தொடர்ந்து செயல்பட ஊன்றுகோலாக இருந்தது

கோலாலம்பூர், ஜூலை 19-

கோவிட்-19 நடமாட்டக் கட்டுப்பாட்டுக் காலகட்டத்தில் பாதிக்கப்பட்ட நிறுவனங்களில் ஜொகூர் பாருவில் செயல்பட்டு வரும் சிம்ஃபோனிக் எஞ்சினியரிங் செண்டிரியான் பெர்ஹாட் நிறுவனமும் ஒன்றாகும். அந்நிறுவனம் எவ்வாறு மீட்சி பெற முடிந்தது என்பதை அதன் நிர்வாக இயக்குநர் டத்தோ எஸ்.கண்ணன் மலேசிய நண்பனிடம் விளக்கம் அளித்தார்.

இக்கட்டுப்பாட்டு காலகட்டத்தில் அரசாங்கம் சில உதவித் திட்டங்களை அறிவித்ததை அனைவரும் அறிவோம். தொழில் நிறுவனங்களைப் பொறுத்த வரையில் கூடுமானவரை தொழிலாளர்களை வேலை யிலிருந்தோ, அவர்களின் சம்பளத்தையோ நிறுத்தக்கூடாது என்ற நிபந்தனையை அரசாங்கம் விதித்திருந்தது. நிறுவனங்களும் இந்த காலகட்டத்தில் நிறைய பாதிப்புகளை எதிர்நோக்கியிருந்தன. பெரும்பாலான நிறுவனங்கள் அந்தந்த மாதத்திற்கான வருமானத்தை நம்பியே செயல்பட்டு வருகின்றன.

எங்கள் நிறுவனத்தைப் பொறுத்த வரையில் முடியும் கட்டத்தில் இருந்த அதிகமான தொழில் நடவடிக்கைகளைத் தள்ளிப்போடும் சூழ்நிலை ஏற்பட்டது. சில நடவடிக் கைகள் பத்து மாதங்களுக்கு தள்ளிப்போடப் பட்டுள்ளன. இதனால் வருமானம் முழுமையாகத் தடைப்பட்டது. தொழில் நடவடிக்கைகளை தொடர்ச்சியாக மேற்கொள்வதிலும் சிரமம் ஏற்பட்டது. நானும் எஸ்.எம்.இ. குத்தகையாளர். உள்நாட்டுத் தொழிலாளர் களுடன் வெளி நாட்டினரும் வேலை செய்கின்றனர்.

பிரிஹாத்தின் மற்றும் பெஞ்சானா திட்டங்களின் கீழ் அரசாங்கம் வழங்கும் உதவிக்காக நானும் மனு செய்தேன். உடனடியாக எங்கள் நிறுவனத்திற்கு ஒரு மில்லியன் வெள்ளியை அரசாங்கம் அங்கீகரித்தது.

இது எங்களுக்குப் பேருதவியாக இருந்தது.

கடந்த பிப்ரவரி மாதத்திலிருந்து இன்று வரை அதிகமான குத்தகைகளுக்கு பணம் வராமலேயே இருக்கிறது. அரசாங்கம் சரியான நேரத்தில் வழங்கிய உதவிக்காக நான்  நன்றி தெரிவித்துக் கொள்கிறேன்.

எங்கள் நிறுவனத்தின் அடிப்படைத் தொழில்  கப்பல் பட்டறை, கப்பல் கட்டுமானம், எண்ணெய், எரிபொருள் துறைகளைச் சார்ந்ததாகும். சுமார் 25 ஆண்டுகளாக தங்கள் நிறுவனம் பீடு நடைபோட்டு வருவதாகவும்  நடமாட்டக் கட்டுப்பாட்டு காலகட்டத்தில் சுமார் 262 ஊழியர்கள் இங்கு வேலை பார்த்தனர் என்றும் டத்தோ கண்ணன் கூறினார். ஏற்கெனவே உறுதி செய்யப்பட்ட குத்தகைகள் கைவசம் இருந்ததால், அரசாங்கத்தின் உதவியுடன் தொடர்ந்து செயல்படுவதற்கு தங்களுக்கு வசதியாக இருந்ததாக அவர் சொன்னார்.  அரசாங்க உதவியால் தொழில் நடவடிக்கைகளை தொடர்ச்சியாக மேற்கொண்டோம்

 கோவிட்-19 காரணமாக தங்கள் நிறுவனத்தில் ஒரு நிலையற்றத் தன்மை நிலவிய வேளையில் பிரிஹாத்தின், பெஞ்சானா திட்டங்களின் கீழ் அரசாங்கத்தின் நிதி உதவி தங்களுக்கு புத்துயிரைக் கொடுத்ததாகக் கூறுகிறார் சிலாங்கூர், கோலக்கிள்ளானில் இயங்கி வரும் ஆர்தா லொஜிஸ்டிக்ஸ் செண்டிரியான் பெர்ஹாட் நிறுவனத்தின்  இயக்குநர் விக்னேஸ்வரன் சுப்பிரமணியம். எங்கள் நிறுவனத்தில் சுமார் 100 பணியாளர்கள் உள்ளனர். அந்த வகையில் பாதிப்புகளை குறைக்கும் வகையில் அரசாங்கம் வழங்கியிருந்த சம்பள உதவித் திட்டமும் வங்கிகள் வழங்கியிருந்த ஆறு மாத அவகாசக் காலவரையும் பெருமளவு உதவியதாக அவர் சொன்னார்.

இந்த உதவிகளுக்கு எங்கள் நிறுவனம் அதிக நேரம் காத்திருக்க வேண்டிய அவசியம் இல்லாமல் உடனடியாகக் கிடைத்தன. ஆகவே, நாங்கள் தொடர்ச்சியாக எங்கள் நடவடிக் கைகளை மேற்கொள்வதற்கு இது உதவியாக அமைந்தது. இந்த நிறுவனம் மலேசிய முதலீட்டு மேம்பாட்டு வாரியத்தின் (மைடா) ஒருங்கிணைந்த அனைத்துலக போக்குவரத்துச் சேவை வழங்குநர் அந்தஸ்தை எங்கள் நிறுவனத்திற்கு வழங்கியுள்ளது. கடல்,கப்பல் மார்க்க சரக்கு போக்குவரத்து, விநியோகம், கிடங்கு போன்ற சேவைகளை வழங்குகிறோம்.

நடமாட்டக் கட்டுப்பாட்டுக் காலத்தில் ஒரு நிலையற்றத் தன்மையையே எங்கள் நிறுவனம் எதிர்நோக்கியிருந்தது.    அத்தியாவசிய நடவடிக்கைகளை நாங்கள் தொடர்ந்து மேற்கொண்டாலும் வேகம், உற்சாகம் குறைந்தது. ஆனாலும், நாங்கள் பாதிப்பை எதிர்நோக்கிய சில தினங்களிலேயே அரசாங்கம் உதவித்திட்டங்களை அறிவித் ததால் ஓரளவுக்கு எங்களால் சமாளிக்க முடிந்தது. கடந்த ஏப்ரல் மாதம் பெஞ்சானா திட்டத்திற்கு விண்ணப்பம் செய்தோம். பணியாளர்களைத் தொடர்ந்து தக்க வைப்பதற்கும் இது உதவியது. அவர்கள் யாரையும் நாங்கள் வேலை நீக்கம் செய்யவில்லை. இன்று வரை அவர்கள் தொடர்ந்து எங்களுடன் இணைந்திருக்கின்றனர்.

கோவிட்19 பாதிப்பிலிருந்து மீள்வதற்கு அரசாங்க உதவிகள்

அரசாங்கத்தின் பி.பி.என். அல்லது பந்துவான்  பிரிஹாத்தின் நேஷனல்

திட்டத்தின் கீழ் கடந்த ஜூலை 13 ஆம்

தேதி வரையில் மொத்தம் 11.06 பில்லியன் வெள்ளி வழங்கப்பட்டுள் ளது. இது அதற்கு முந்தைய வாரத்தை விட 10.92 பில்லியன் வெள்ளி அதிகமாகும். இதன் பெறுநர்களின் எண்ணிக்கை 10.4 மில்லியன் ஆகும்.

இ.பி.எஃப். ஐ-லெஸ்தாரி திட்டத்தின் கீழ், ஜூலை 13 வரையில் மொத்தம் 4.43 மில்லியன் விண்ணப்பங்கள் அங்கீகரிக்கப்பட்டன. ஏப்ரல் முதல் ஜூலை மாதத்திற்கிடையில் மொத்தமாக 5.37 பில்லியன் வெள்ளி அத்திட்டத்தின் மூலமாக வழங்கப்பட்டுள்ளது.

7,484  சுற்றுலா வழிகாட்டிகளுக்கு 4.5 மில்லியன் வெள்ளி, 3,104 சுற்றுலா பஸ் ஓட்டுநர்களுக்கு 2 மில்லியன் வெள்ளி (ஜூலை 17 தொடங்கி), 3,000 பள்ளி பஸ் ஓட்டுநர்களுக்கு இந்த உதவிகள் நல்கப்பட்டு வருகின்றன.


தமிழ்ப் பள்ளிக்கு அனுப்பும் விவேகமான முடிவினால்தான்  உயர் நிலையை எட்டிப் பிடிக்க முடிந்தது

தேஜாஸ்வினி  ரவிசந்திரன் / சிம்பாங் லீமா  தமிழ்ப்பள்ளி, கிள்ளான்/ மலேசிய அறிவியல் பல்கலைக்கழகம் /இயற்பியல் (ஆண்டு 4)

தன் பெற்றோர்  ச.ரவிசந்திரன் - சாந்தா தேவி ஆகியோ ரின் தமிழ்ப் பள்ளிக்கு அனுப்பும் விவேகமான முடிவினால்தான் தன்னால் உயர் நிலையை எட்டிப் பிடிக்க முடிந்ததாக நம்பிக்கையோடு கூறுகின்றார் பினாங்கு  மலேசிய அறிவி யல் பல்கலைக்கழகத்தின்  (University Science Malaysia- USM) இயற்பியல் துறையின் (Applied Physics) இறுதியாண்டு மாணவியான தேஜாஸ்வினி ரவிசந்திரன்.

கிள்ளானைப் பூர்வீகமாகக் கொண்ட தேஜாஸ்வினி ரவிசந்திரன்  தனது ஆரம் பக் கல்வியை நாட்டிலேயே மிகவும் அதிகமான மாணவர்களைக் கொண்டிருக் கும் சிம்பாங் லீமா தமிழ்ப் பள்ளியில் தொடங்கிய தாகக் கூறினார். தமிழ்ப் பள்ளி களில் மட்டுமே பெறக்கூடிய தன்னாளுமையையும்,  தன்னம் பிக்கையையும்  முழுமையாக உருவேற்றிய அர்ப்பணிப்பு மிக்க ஆசிரியர்களை இன்றுவரை நினைவு கூர வைத்திருப்பதாகக் கூறும் தேஜாஸ்வினி ரவிசந்திரன் இடைநிலைப்பள்ளி கல்வியை கிள்ளான், ஷாபண்டாராயா பள்ளியில் (SMK Shahbandaraya, Klang) நிறைவு செய்தார்.

இளங்கலை பட்டப்படிப்பிற்கு முந்தைய ஆயத்தக் கல்வியை (Foundation Studies) மணிப்பால் அனைத்துலக   பல்கலைக் கழகத்தில் (Manipal International University) தொடர்ந்த பின் மலேசிய அறிவியல் பல்கலைக் கழகத்தில் இயற்பியல் துறையில் இளங் கலை பட்டப்படிப்பிற்கான வாய்ப்பு கிடைத்ததாகக் கூறினார்.

தமிழ்ப்பள்ளியில் பயில்வதற் கான வாய்ப்பு கிடைத்ததால்தான் தன்னம்பிக்கையோடு எல்லா வகையான சவால்களையும் இடைநிலைப் பள்ளிகளில் சமாளிக்க முடிந்ததாகக் கூறியதோடு ஆங்கில மொழியின்  ஆற்றலின் வழியே உயரிய துறையினில் சிக்கல்கள் இல்லாமல் பயில முடிவதாக உறுதி யாகக் கூறுகின்றார் தேஜாஸ்வினி ரவிசந்திரன்.

இளங்கலை பட்டப்படிப்பினை முடித்த பின்னர் அதே துறையில் முதுகலை பயிலும் முயற்சிகளை மேற்கொள்ளப் போவதாகக் கூறிய தேஜாஸ்வினி ரவி சந்திரன் தமிழ்ப்பள்ளிகளில் இரட்டைமொழி அமலாக்கத்தினால் பல நன்மைகளை தமிழ்ப்பள்ளி மாணவர்கள் பெறமுடியும் என்ற கருத்தையும் வெளிப்ப டுத்தியுள்ளார்.

தமிழ்ப்பள்ளிகள் வெறும் கல்வி கூடங்கள் மட்டுமல்லாமல் மாணவர்களுக்கு மிகச் சிறந்த வாழ்வியலைச் செதுக்கும் கூடங்களாகவும் அமைந்திருப்ப தாக தனது அனுபவத்தினை வெளிப்படுத்தினார் தேஜாஸ்வினி ரவிசந்திரன்.


அரை நூற்றாண்டுக்கும் மேலாக சீனப்பள்ளியில் செயல்படும்  ஜெங்கா,சுங்கை ஜெரிக் தமிழ்ப்பள்ளிக்கு ஒதுக்கப்பட்ட நிலம், நிதி எங்கே?

ஐம்பது (50) ஆண்டுகளுக்கும் மேலாக சீனப்பள்ளியின் ஓர் அங்கமாக செயல்பட்டு வரும் பகாங், ஜெங்கா, சுங்கை ஜெரிக் தேசிய வகைத் தமிழ்ப்பள்ளிக்கு புதிய கட்டடம் ஒன்றை எழுப்பும் நோக்கத்தில் திட்டங்கள் வரையப்பட்டு, அதற்கான நிதியும் ஒதுக்கப்பட்ட நிலையில் இதுவரை எந்த நடவடிக்கையும் எடுக்கப்படாதது குறித்தும் அப்பள்ளிக்காக ஒதுக்கப்பட்ட நிதி நிலைமை குறித்தும் அவ்வட்டார மக்கள் கேள்வி எழுப்பியுள்ளனர்.

முந்தைய தேசிய முன்னணி அரசாங்கத்தின் கீழ், டத்தோ ப.கமலநாதன் கல்வி துணை அமைச்சராக இருந்த காலகட்டத்தில் சுங்கை ஜெரிக் தேசிய வகைத் தமிழ்ப்பள்ளியை நிர்மாணிப்பதற்கான முயற்சிகள் எடுக்கப்பட்டு, நிதியும் ஒதுக்கப்பட்டதாக அறியப்படுகிறது. எனினும், 14 ஆவது பொதுத்தேர்தலுக்கு முன்னதாக வழங்கப்பட்ட இந்த வாக்குறுதி, பொதுத்தேர்தலில் தேசிய முன்னணியின் படுதோல்வியின் காரணமாக கிடப்பில் போடப்பட்டிருப்பதாகவும் தெரிய வருகிறது. எனினும், நடப்பு நம்பிக்கைக் கூட்டணி அரசாங்கம்தான் இதற்கான முயற்சியை எடுக்க வேண்டும் என பகாங் ம.இ.கா.தலைவரும் மாநில மந்திரி புசாரின் சிறப்பு அதிகாரியுமான ஆறுமுகம் கூறினார்.

இப்பள்ளியின் நிர்மாணிப்புக்காக ஒதுக்கப்பட்ட நிலம் மற்றும் நிதி ஒதுக்கீடு குறித்து நடப்பு மத்திய அரசாங்கம் பதில் சொல்ல வேண்டும் என அவர் வலியுறுத்தினார். பகாங், ஜெங்கா, சுங்கை ஜெரிக் தமிழ்ப்பள்ளி கடந்த சுமார் 50 ஆண்டுகளுக்கும் மேலாக சுங்கை ஜெரிக் சீன ஆரம்பப் பள்ளியில் ஓர் அங்கமாக செயல்பட்டு வருகிறது. கடந்த 2018 ஆம் ஆண்டின் விவரங்களின்படி, சீன ஆரம்பப்பள்ளியில் 162 மாணவர்கள் இருந்தனர். கூடுதலாக தமிழ்ப்பிரிவில் 26 மாணவர்கள் கல்வி கற்றனர்.

தமிழ், சீனம் என இரண்டு மொழி வகுப்புகளும் இரு பிரிவுகளாக ஒரே பள்ளியில் நடத்தப்படுவது மலேசியாவில் இந்த ஒரு பள்ளி மட்டுமே என்பது குறிப்பிடத்தக்கது. அரை நூற்றாண்டுக்கும் மேலாக ஜெரிக் சீனப்பள்ளியில்தான் தமிழ்ப்பிரிவு நடைபெற்று வருகிறது. அந்த 162 மாணவர்களில் 95 பேர் சீன மாணவர்கள், 30 இந்திய மாணவர்கள், 33 மலாய் மாணவர்கள் அடங்குவர். சில இந்திய மாணவர்கள் அங்கு சீன மொழி வகுப்புகளில் கல்வி பயின்று வருகின்றனர்.

சுங்கை ஜெரிக் சீன ஆரம்பப்பள்ளி 1956 இல் ஒரு வெட்டுமரத் தொழிற்சாலையில் தொடங்கப்பட்டது. 1966இல் அது தற்போதுள்ள இடத்திற்கு மாற்றப்பட்டது. மூன்றாண்டுகளுக்குப் பிறகு, மாலை நேர வகுப்புகளாக தமிழ்ப்பள்ளி அச்சீனப்பள்ளியின் வகுப்பறைகளைப் பயன்படுத்தத் தொடங்கியது.

1980 ஆம் ஆண்டு வாக்கில் நிதி திரட்டும் நடவடிக்கையின் வாயிலாக அங்கு கூடுதலான வகுப்பறைகள் நிர்மாணிக்கப்பட்டன. காலப்போக்கில் மாணவர்களின் எண்ணிக்கை குறைந்ததைத் தொடர்ந்து தமிழ்ப்பள்ளி மாணவர்களும் காலை நேரத்திலேயே வகுப்புக்கு வரத் தொடங்கினர். அப்பள்ளியின் இயக்குநர் வாரியத் தலைவர் வூ யூ ஜீ  இத்தகவலை வெளியிட்டுள்ளார்.

தமிழ்ப்பள்ளி பிரிவுக்கு தமிழ் ஆசிரியரும் அவரே ஒருங்கிணைப்பாளராகவும் நியமனம் செய்யப்பட்டிருந்தாலும் அதன் நிர்வாகம் சீனப்பள்ளியின் கீழ்தான் இயங்குகிறது. கல்வி அமைச்சுடனான அனைத்து கடிதம், இதர தொடர்புகளையும் சீனப்பள்ளி நிர்வாகம் கவனிக்கும் எனவும் அறியப்படுகிறது.


மேட்டுப் பாளையத்தில் கணவருடன் சுற்றுலா வந்த மலேசிய பெண் மாயம்

மேட்டுப்பாளையம்,

மேட்டுப்பாளையத்தில் கணவருடன் சுற்றுலா வந்த மலேசிய பெண் மாயமான சம்பவம் குறித்து போலீசார் விசாரணை நடத்தி வருகின்றனர்.

மலேசியா கெடா, சுங்கைப்பட்டாணி, தாமான் டேசா ஜெயா பகுதியைச் சேர்ந்தவர் சிவனேசன்(34). சமையல் வேலை செய்து வருகிறார். இவரின் மனைவி புவனா(34). அங்குள்ள கூரியர் சர்வீஸ் அலுவலகத்தில் பணியாற்றி வருகின்றார். இருவருக்கும் திருமணமாகி 10 ஆண்டுகள் ஆகின்றன. இவர்களுக்கு பிரகதி(9), ஜனனி (6) என்ற 2 மகள்கள் உள்ளனர்.

இந்த நிலையில் கணவன் - மனைவி இருவரும் தமிழகத்தை சுற்றிப்பார்க்க கடந்த 2-ந்தேதி மலேசியாவில் இருந்து விமானம் மூலம் சென்னை வந்தனர். சென்னையில் தங்கியிருந்த அவர்கள் பல்வேறு கோவில்களுக்கு சென்று விட்டு கடந்த 8-ந்தேதி ஊட்டி செல்வதற்காக இரவு 11.30 மணிக்கு மேட்டுப்பா ளையம் வந்து காரமடை ரோட்டில் உள்ள ஒரு விடுதியில் அறை எடுத்து தங்கினர்.

இதனையடுத்து நேற்று காலை 7.30 மணிக்கு சிவனேசன் எழுந்து பார்த்த போது தனது மனைவி புவனாவைக் காணவில்லை. இதனால் அதிர்ச்சியடைந்த அவர் விடுதி மற்றும் அக்கம்பக்கம் விசாரித்தும், தேடியும் அவரைப்பற்றி எந்த தகவலும் கிடைக்கவில்லை. அவர் எங்கு சென்றார்? என்று தெரிய வில்லை. அவர் விடுதியில் இருந்து கைப்பை, பாஸ்போர்ட், செல்போன் ஆகியவற்றை எடுத்துச் சென்றிருப்பது தெரிய வந்தது. செல்போனில் தொடர்பு கொண்ட போது சுவிட்ச் ஆப் செய்யப்பட்டிருந்தது.

இது குறித்து சிவனேசன் மேட்டுப்பாளையம் போலீசில் புகார் கொடுத்தார். போலீசார் வழக்குப்பதிவு செய்து விசாரணை நடத்தி வருகின்றனர். மலேசிய பெண் மாயமான சம்பவம் மேட்டுப்பாளையம் நகரில் பெரும் பரபரப்பை ஏற்படுத்தி உள்ளது.


கர்நாடக சட்டசபை தேர்தல்; பிற்பகல் 3 மணி நிலவரப்படி 56% வாக்குகள் பதிவாகியுள்ளன

பெங்களூரு,

கர்நாடகாவில் முதல் மந்திரி சித்தராமையா தலைமையிலான காங்கிரஸ் அரசின் பதவி காலம் முடிவடைய இருப்பதையொட்டி, 224 உறுப்பினர்களை கொண்ட கர்நாடக சட்டப்பேரவைக்கு இன்று தேர்தல் தொடங்கியது.  இதில் வாக்காளர்கள் வரிசையில் வந்து வாக்களித்து வருகின்றனர்.

தேர்தல் நடைபெறும் 222 தொகுதிகளிலும் சுமார் 2,600 வேட்பாளர்கள் போட்டியிடுகிறார்கள். 5 கோடிக்கும் அதிகமான வாக்காளர்கள் ஓட்டுப்போ டுவதற்காக 56 ஆயிரம் வாக்குச்சாவடிகள் அமைக்கப்பட்டு உள்ளன. இந்த தேர்தலில் பாரதீய ஜனதாவின் முதல் அமைச்சர் வேட்பாளரான எடியூரப்பா ஷிமோகா அருகே ஷிகர்பூரில் வாக்களித்து உள்ளார்.  இதேபோன்று மத்திய அமைச்சர் மற்றும் முன்னாள் முதல் அமைச்சரான சதானந்த கவுடா புட்டூரில் வாக்களித்து உள்ளார். இதேபோன்று முன்னாள் பிரதமர் மற்றும் மதசார்பற்ற ஜனதா தள தலைவர் தேவ கவுடா, தனது மனைவி மற்றும் மக னுடன் ஹசன் மாவட்டத்தில் உள்ள வாக்கு சாவடிக்கு சென்று வாக்களித்து உள்ளார்.

இதேபோல் கிரிக்கெட் நட்சத்திரம் அனில் கும்ப்ளேவும் காலையிலேயே வாக்குச்சாவடிக்கு குடும்பத்தினருடன் வந்து வாக்கினை பதிவு செய்தார். வாக்குச்சாவடியில் சக வாக்காளர்களுடன் வரிசையில் காத்து நின்ற அவர் அதனை புகைப்படம் எடுத்து டுவிட்டரில் வெளியிட்டார். அதில், ‘நான் ஓட்டு போடுவதற்காக காத்திருக்கிறேன். இதேபோல் பொதுமக்கள் ஒவ்வொருவரும் தங்கள் வாக்குரிமையை நிறைவேற்ற வேண்டும்’ என கும்ப்ளே கேட்டுக்கொண்டார். பெங்களூருவில் உள்ள பாதாமி பகுதியில் சித்தராமையா-ஸ்ரீராமுலு ஆதரவாளர்கள் இடையே மோதல் ஏற்பட்டுள்ளது. மோதல் கைகலப்பாகவும் மாறியுள்ளது. மேலும் சில இடங்களிலும் காங்கிரஸ்-பாஜக தொண்டர்கள் இடையே மோதல் ஏற்பட்டுள்ளது.

கர்நாடக சட்டப்பேரவை தேர்தலில் பிற்பகல் 3 மணி நிலவரப்படி 56 சதவீத வாக்குகள் பதிவாகியுள்ளன. தொடர்ந்து வாக்கு பதிவு நடந்து வருகிறது. இந்த தேர்தலில் பதிவாகும் வாக்குகள் வருகிற 15 ந்தேதி எண்ணப்படுகின்றன.


தமிழ்ப்பள்ளிகளில் முதலாம் வகுப்பில்மாணவர் எண்ணிக்கை அபரிமிதமாக உயர்ந்துள்ளது.

(ஆறுமுகம் பெருமாள் ) கிள்ளான்,

பத்து மாநிலங்களில் நேற்று தொடங்கிய புதிய கல்வி ஆண்டில் தமிழ்ப்பள்ளிகளில் முதலாம் வகுப்பில் சேர்ந்த  மாணவர் எண்ணிக்கை அபரிமிதமாக உயர்ந்துள்ளது. 524 தமிழ்ப்பள்ளிகளில் 97 பள்ளிகளை கொண்டுள்ள சிலாங்கூர் மாநிலத்தில் 4,564 மாணவர்கள் முதல் வகுப்பில் காலடியெடுத்து வைத்து, புதிய வரலாறு படைத்துள்ளனர். அதிகமான மாணவர்கள் சேர்க்கப்பட்ட பள்ளியாக கிள்ளான், சிம்பாங் லீமா தமிழ்ப்பள்ளி தனது நிலையை தற்காத்துக்கொண்டது.

அதிகமான மாணவர்களை கொண்டுள்ள  தமிழ்ப்பள்ளியாக அது விளங்குகிறது. பேரா மாநிலத்தில் 134 தமிழ்ப்பள்ளிகளில் 1,942 மாணவர்கள் முதலாம் வகுப்பில் சேர்க்கப்பட்டுள்ளனர். பகாங் மாநிலத்தில் 492 மாணவர்கள் முதல் வகுப்பில் காலெடுத்து வைத்துள்ளனர். நெகிரி செம்பிலான் மாநிலத்தில் கடந்த ஆண்டைவிட இவ்வாண்டு முதலாம் வகுப்பில் சேர்ந்துள்ள மாணவர்களின் எண்ணிக்கை உயர்ந்துள்ளது. ஆனால், உண்மையான எண்ணிக்கை கிடைக்கவில்லை. மலாக்கா மாநிலத்தில் 21 தமிழ்ப்பள்ளிகளில் 391 மாணவர்கள் முதலாம் வகுப்பில் சேர்க்கப்பட்டுள்ளனர். மலாக்கா, குபு தமிழ்ப்பள்ளி யில் இம்முறை 60 மாணவர்கள் முதலாம் வகுப்பில் சேர்ந்து, இப்பள்ளி முன்னணி பள்ளியாக திகழ்கிறது.

Read More: Malaysia Nanban News Paper on 3.2.2017


நவீன் மரணம் பற்றி 1 நாளுக்குப் பிறகே அறிந்த பிரவின்.

பினாங்கு, பகடிவதைக்கு ஆளாகி, மூர்க்கத் தனமாகத் தாக்கப்பட்டு சித்ரவதைக்கு உள்ளாகி சுய நினைவு திரும்பாமலேயே உயிர்நீத்த தனது ஆருயிர் நண்பனின் மரணச் செய்தியை பிரவீனுக்கு அவருடைய குடும்பத் தினர் 24 மணிநேரத்திற்குப் பிறகுதான் தெரிவித்தனர். தனது வலது கண்ணில் ஏற்பட்டிருந்த காயத்திற்காக பிரவீனுக்கு அறுவை சிகிச்சை செய்யப்பட்டது. இதனால், பிரவீனுக்கு உணர்ச்சி வசப்படக்கூடிய அள விலான எந்தச் செய்தியையும் சொல்லக்கூடாது என்பது மருத்துவர்களின் உத்தரவு. எனவே, நவீனின் மரணச் செய்தியை 24 மணிநேரம் சொல் லாமல் தவிர்க்க நேர்ந்ததாக பிரவீனின் மாமா எம்ஜிஆர் தேவன் தெரிவித்தார். மூர்க்கக் கும்பலால் நவீனும் பிரவீனும் தாக்கப்பட்ட சம்பவத்தில் பிரவீனின் கண்கள் பாதிக்கப்பட்டன. ஆனால், அந்தக் கும்பலிடம் சிக்கி சித்ரவதைக்கு உள்ளாகி, ஐந்து நாட்களுக்கு மேலாக உயிருக்கு போராடிய பிறகு நவீன் உயிரிழந்தார். பிரவீன் இன்னமும் மருத்துவமனையில் சிகிச்சை பெற்று வரு கிறார். கண்ணில் நடந்த அறுவைச் சிகிச்சைக்கு பின்னர் ஓய்வில் இருந்த பிரவீனுக்கு அவனுடைய உயிர் நண்பனின் உயிர் பிரிந்தது குறித்து நாங் கள் சொல்லவில்லை. அவன் அடிக்கடி நவீனைப் பற்றி கேட்டுக் கொண்டிருந்த போதிலும் அந்தத் துயரச் செய்தியைச் சொல்லாமல் தவிர்த்து விட்டோம் என்று எம்ஜிஆர் தேவன் சொன்னார். ஆனால், 24 மணி நேரத்திற்குப் பிறகு அந்த மரணச் செய்தியை தெரிவித்த போது பிரவின் மிகவும் விரக்தி அடைந்து விட்டான். அவனால் அந்தச் செய் தியை ஏற்றுக்கொள்ள முடியாமல் சோகத்தில் உறைந்து போய்விட்டான் என்று அவர் சொன்னார்.கண்ணீரை கட்டுப்படுத்திக் கொள்ளும்படி நாங்கள் மன் றாடிக் கேட்டுக் கொண்டோம். அவனுக்கு தொடர்ந்து ஆறுதல் கூறி மெல்ல மெல்ல உறங்க வைத்தோம். அவனது கண் அறுவைச் சிகிச்சைக்கு பாதகம் வந்து விடக்கூடாதே என்பதில் நாங்கள் கவனமாக இருந்தோம் என்றார் அவர். அடுத்த சில நாட்களுக்குள் குணமடைந்து பிரவின் வீடு திரும்ப முடியும் என்று மருத்துவர்கள் கூறியதாகவும் அவர் சொன்னார்.


காலணியால் மாணவனைத் தாக்கிய ஆசிரியர்!

(ம.யோகலிங்கம்) காப்பார் இங்குள்ள இடைநிலைப்பள்ளி மாணவன் ஒருவனை அப்பள்ளி ஆசிரியர் காலணியால் அடித்ததாக நம்பப்படும் சம்பவம் குறித்து காப்பார் காவல் நிலை யத்தில் புகார் செய்யப்பட்டது. அலெக்ஸ் டேனியல் திவ்யநாதன் (வயது 14) நேற்று பிற்பகல் 1.35 மணியளவில் சம்பந்தப் பட்ட ஆசிரியருக்கு எதிராக காப்பார் காவல் நிலையத்தில் புகார் செய்தார். நேற்று முன்தினம் மாலை 5.30 மணியளவில் இந்தச் சம்பவம் அப்பள்ளியில் நிகழ்ந்ததாக நம்பப்படுகிறது. சம்பந்தப்பட்ட ஆசிரியர் தன்னுடைய தலையிலும், உதட்டிலும் காலணியால் அடித்ததாக காப்பார் தாமான் ஆலம் ஞாத்தாவைச் சேர்ந்த அலெக்ஸ் டேனி யல் புகாரில் தெரிவித்துள்ளார். நேற்று மேற்பட்ட புகாரை தொடர் ந்து காப்பார் காவல் நிலையத்தார் அவரை சிகிச்சைக்காக கிள்ளான் பெரிய மருத்துவ மனைக்கு அனுப்பி வைத்தனர். மாணவன் ஒருவன் பள்ளிமுதல் மாடியிலிருந்து கீழே எறிந்த காலணியை தான் மீண்டும் மேலே தூக்கியெறிந்தபோது திடீரென அங்கு வந்த சம்பந்தப் பட்ட ஒழுங்கு நடவடிக்கை ஆசிரியர் தன்னை அந்த காலணியால் அடித்ததாக அலெக்ஸ் டேனியல் கூறினார். சம்பந்தப்பட்ட ஆசிரியர் எதையும் தீர விசாரிக்காமல் தன்னை காலணியால் அடித்ததாக அவர் புகாரில் தெரிவித்துள்ளார். இதனிடையே, தனது செயலுக்கு அந்த ஆசிரியர் வருத்தம் தெரிவித்துக் கொண்டதாக தெரிய வருகிறது. இருந்தும் அந்த ஆசிரியரின் நடவடிக்கையை கண்டித்த அம்மாணவனின் பெற்றோர் இச்சம்பவம் தொடர்பாக கல்வி அமைச்சிடம் முறையிடப் போவதாக கூறினார்.


எம்.ஏ.சி.சி யிடம் சிக்கிய தெனாகா நேஷனல் அதிகாரி.

(புத்ராஜெயா) ஊழல் நடவடிக்கையில் ஈடுபட்ட குற்றத்திற்காக, தெனாகா நேஷனல் நிர்வாகியும், ஒரு குத்தகையாளரும் எம்.ஏ.சி.சி. அதிகாரிகளால் நேற்று காலை கைது செய்யப்பட்டனர். அரசாங்க சார்பு நிறுவனமான தெனாகா வின் பணியாளரான அவர், கடந்த 2014-இல் கோலாலம்பூரில் மேற்கொள்ளப்பட்ட கட்டட புதுப்பிப்பு பணிக்காக குத்தகையாளரிடமிருந்து லஞ்சம் பெற்றதாக நம்பப்படுகிறது என்று எம்.ஏ.சி.சி வட்டாரம் கூறியது. சுமார் 51 வயது பெண்ணான அக்குத்தகையாளர் அந்த புதுப்பிப்பு பணிகளை மேற்கொண்ட நிறுவனத்தின் உரிமையாளர் ஆவார். இரு சந்தேகப் பேர்வழி களும் நேற்றுக் காலை 11 மணிக்கு எம்.ஏ.சி.சி அதிகாரிகளால் புத்ராஜெயா மாஜிஸ்திரேட் நீதிமன்றம் கொண்டுவரப்பட்டனர். புலனாய்வுகள் மேற் கொள்ளப்படுவதை முன்னிட்டு இருவரும் ஐந்து நாட்களுக்கு தடுத்து வைக்கப்பட்டுள்ளனர்.


ஏழை இந்தியர்களுக்கான வெ.50 கோடி பி.என்.பி பங்குகள் டெலிகோம் பங்குகள் கதியாகி விடுமா?

மலேசிய இந்திய சமூகத்தின் ஏழை மக்களுக்காக அரசாங்கத்தால் வெ.50 கோடி பி.என்.பி (PNB) பங்குகள் வழங்கப்பட்டிருப்பதை இந்நாட்டின் வர்த்தக சமூகத்தினர் வரவேற்றுள்ள போதிலும், அவை முறையாக ஏழை மக்களை சென்றடைவதற்கு எளிமையான, தெளிவான நடைமுறைகள் வகுக்கப்பட வேண்டும் என்று அவர்கள் வலியுறுத்தியுள்ளனர். பிரதமர் டத்தோஸ்ரீ நஜீப் துன் ரசாக் கடந்த ஞாயிற்றுக்கிழமை இந்தியர்களுக்கான பத்தாண்டு நீல பெருந்திட்டத்தை அறிவித்த போது பி40 எனும் பிரிவின் கீழான ஏழை இந்தியர்களுக்கு வெ.50 கோடி பி.என்.பி பங்குகளையும் அறிவித்தார். இந்நாட்டு இந்தியர்களுக்காக அரசாங்கம் ஏற்கெனவே வழங்கியிருந்த அமானா சாஹாம் வவாசான் (ஏ.எஸ்.டபள்யு 2020) மற்றும் டெலிகொம் பங்குகள் எல்லாம் இன்று வரலாறு சொல்லும் கதைகளாக மாறிவிட்ட நிலையில் இப்போது நமக்கு கிடைத்திருக்கும் வாய்ப்பையும் இந்த சமூகம் கோட்டை விட்டு விடக்கூடாது என்பது சமூக ஆர்வலர்கள் பலரின் எண்ணம். பி.என்.பி. கீழான இந்த யூனிட் டிரஸ்ட் பங்குகளை அரசாங்கம் ஒதுக்கினாலும் இவற்றை பணம் கொடுத்துதான் வாங்க வேண்டும். இதில் இந்திய சமுதாயமாகிய நாம் பிரதமரிடம் என்ன கோர வேண்டும் என்றால், பி.என்.பி. இயக்குநர்கள் பொறுப்பில் முதலில் இந்தியர்களை நியமிக்க வேண்டும் என்று கூறுகிறார் மிக்கா எனும் மலேசிய இந்திய வர்த்தகர் சங்கத்தின் தலைவர் எஸ்.பி.சிவகுமார். அப்போதுதான் பங்குகள் உரியவர்களைச் சென்றடைகிறதா என்பதை கண்காணிக்க முடியும். அதிலும், அரசியல் சார்ந்தவர்களாக யாரும் அந்த பதவி களில் அமர்த்தப்படாமல் முற்றிலும் நிறுவன பிரதிநிதிகளாக இருக்க வேண்டும் என்று அவர் வலியுறுத்தினார். விவேகமான, சொத்துக்களை இரட்டிப் பாக்கும் வழிமுறைகள் தெரிந்த நிறுவன பிரதிநிதிகளே இங்கு தேவைப்படுகின்றனர். நிச்சயமாக இது இந்தியர்களின் சொத்துடமையை அதிகரிக்க உதவும், அதிகரிப்பையும் பிரதிபலிக்கும். ஆனால், இதில் உண்மையாக நாம் கவனிக்க வேண்டியது, பி.என்.பி நிர்வாக நிலையில் இந்தியர்கள் இடம்பெறுவதை உறுதி செய்ய அரசாங்கம் என்ன நடவடிக்கை எடுக்கவிருக்கிறது என்பதுதான் முக்கியம். இது பற்றி அரசாங்கத்துடன் பேச்சுவார்த்தை நடத்துவதும் அவசியம். வெறும் பங்குகளை வாங்குவது மட்டும் நமது பங்காக இருக்க முடியாது. நிர்வாக மேல்மட்ட நிலையிலும் நமது பங்கேற்பு இருப்பது அவசியமாகும். பி.என்.பி. நிறைய திட்டங்களையும் அறிமுகம் செய்துள்ளது, செய்தும் வருகிறது. அவற்றில் எத்தனை விழுக்காடு இந்தியர்களுக்காக கொடுக்கப்பட் டுள்ளது? அல்லது எத்தனை விழுக்காட்டு இந்தியர்களை இவை சென்றடைந்துள்ளன? பி.என்.பி.யில் இந்தியர்களின் ஈடுபாடு எத்தனை விழுக்காடு என்பதும் இதுவரை யாருக்கும் தெரியாது. பி.என்.பி. பூமிபுத்ராக்களுக்கு மட்டுமே என்று தொடங்கப்பட்டிருந்தாலும், துன் அப்துல்லா படாவி பிரதமராகப் பொறுப்பேற்ற பிறகு அதில் மலாய்க்காரர் அல்லாதவர்களுக்கும் வாய்ப்புகள் திறக்கப்பட்டன. ஆனால், பங்குகள் வாங்கக்கூடியவர்கள் குறைவாகவே இருந்தார்கள். ஏழை இந்தியர்களுக்கென வெ.50 கோடி பங்குகளை பிரதமர் டத்தோஸ்ரீ நஜீப் துன் ரசாக் ஒதுக்கியிருப்பது வரவேற்கக்கூடிய விஷயம்தான். ஆனால், இது எவ்வாறு அந்த மக்களை சென்றடையப் போகிறது என்பது இன்னமும் நமக்கு தெரியாது. இவை இன்னமும் தெளிவற்ற நிலையிலேயே உள்ளது. மைக்கா ஹோல்டிங்ஸ் மாதிரி பணத்தை வங்கியில் போட்டு விட்டு, பங்குகளை வாங்கி பிறகு திருப்பிச் செலுத்துவது போன்ற முறை கையாளப்படுமா அல்லது வேறு வழி கையாளப்படுமா என்பதும் தெரியவில்லை. பி.என்.பி. நிர்வாக பொறுப்பில் இந்தியர்கள் நியமனம் செய்யப்பட்டால் மட்டுமே பங்குகளும் முறையாக நிர்வகிக்கப்படுவதை உறுதி செய்ய முடியும். 1995-ஆம் ஆண்டில், டான்ஸ்ரீ மொகிதீன் யாசின் கீழ் ஜொகூர் மாநில அரசாங்கம் வழங்கிய யூனிட் டிரஸ்ட் பங்குகளை இந்தியர்கள் வாங்கினார்கள். ஆனால், அதன் நிர்வாகப் பொறுப்பில் இந்தியர்கள் இல்லாத காரணத்தினால் பெரும்பாலான பங்குகளை இழக்க நேரிட்டது. அந்த மாதிரி மீண்டும் நடக்கக்கூடாது. நீல பெருந்திட்டம் அமல்படுத்தப்பட்டதும் அது தொடர்பான விளக்க அறிக்கைகள் வெளியிடப்பட வேண்டும். ஒவ்வோர் ஆண்டும் அதன் முன்னேற்றம் என்ன என்பது மக்களுக்கு தெரியப்படுத்தப்பட வேண்டும். இதுநாள் வரையிலும் தனியார் மயம், நிறுவன மயம் உள்ளிட்ட பெருந்திட்டங்களில் வேலியில் அமர்ந்து வேடிக்கை பார்க்கும் தரப்பினர்களாக மட்டும் நாம் இருந்து வருகிறோம். இது மிகவும் பரிதாபகரமான ஒரு நிலை. இனியும் நாம் இப்படி இருக்க முடியாது. நமக்கு உண்மையிலேயே உதவ வேண்டும் என்று அரசாங்கம் நினைத்தால், அனைத்து நிலைகளிலும் நமக்கு உரிய பங்கேற்பினை அவர்கள் வழங்க வேண்டும். இப்போதைக்கு நீல பெருந்திட்டத்தை பிரதமருக்கும் ம.இ.கா.விற்கும் இடையிலான ஒன்றாக மட்டுமே நாம் பார்க்கிறோம். ஆனால், இந்த 50 கோடி வெள்ளி பி.என்.பி. பங்குகளின் அமலாக்கத்தையும் ஒவ்வொரு ஆறு மாதங்கள் அல்லது ஓராண்டுக்கு ஒரு முறை அதன் தொடர் நடவடிக்கைகளையும் கண்காணிப்பதற்கு மற்றுமொரு அரசாங்க சுயேச்சை அமைப்பை அரசாங்கம் நியமனம் செய்ய வேண்டும். இதனை ம.இ.கா-வின் சாதனையாக பெருமை அடித்துக் கொள்வதை நிறுத்தி விட்டு காரியத்தில் இறங்க வேண்டும். உண்மையில் நம் இந்தியர்களை பாவம் என்றே சொல்ல வேண்டும். இந்த 50 கோடி வெள்ளி பங்குகள் எவ்வாறு அந்த மக்களை சென்றடையப் போகிறது? இதனை அரசாங்கம் முன்வந்து விளக்க வேண்டும். அவர்கள் முதலில் பணத்தை செலுத்தி விட்டு, ஒவ்வொரு பி40 பிரிவினருக்கும் அதனை ஒதுக்கித் தந்து மாத தவணை முறையில் திருப்பிச் செலுத்தும் முறை கடைபிடிக்கப்படுமா? கடன் கொடுக்கப்படுமா? கடன் என்றால் அதன் தொகை எவ்வளவு என பல நிலைகளிலும் ஆராய வேண்டியுள்ளது. அரசாங்கமே பணத்தை முதலில் செலுத்தி மக்கள் வாங்குவதற்கு வகை செய்தால் அதில் நன்மை உண்டு. இல்லையென்றால் பங்குகளை ஏழை மக் களால் வாங்க இயலாது. பணம் உள்ளவர்கள் மட்டுமே இதனால் லாபமடைவார்கள்.அமானா சாஹாம் பங்குகளுக்கு இந்த கதிதான் ஏற்பட்டது. பங் குகளை வாங்க இந்தியர்களிடம் பணம் இல்லை. பணக்காரர்கள் மட்டும்தான் வாங்கினார்கள். ஆகவே, அமலாக்க நிலையில் இதன் கண்காணிப்பு மிகவும் அவசியம் என்று சிவகுமார் வலியுறுத்தினார்.


சசிகலா குடும்பத்தை சேர்ந்தவர்கள் 1½ கோடிக்கு சாப்பிட்டு இருப்பார்கள் - மதுசூதனன்

எம்.ஜி.ஆர், ஜெயலலிதா ஆகியோர் நினைவு நாளை முன்னிட்டு அ.தி.மு.க. சார்பில் நாள் முழுவதும் அன்னதானம் வழங்கும் நிகழ்ச்சி வியாசர்பாடி முல்லை நகரில் இன்று நடைபெற்றது. இதில் கலந்து கொண்ட அ.தி.மு.க. அவைத்தலைவர் மதுசூதனன் செய்தியாளர்களிடம் பேசும்போது,

ஜெயலலிதா அப்பல்லோ மருத்துவமனையில் சிகிச்சை பெற்றபோது உணவுக்கான செலவு ரூ.1½ கோடி என்பது அபத்தமானது. அவர் ரூ. 1½ கோடிக்கு உணவு சாப்பிடவில்லை. சசிகலா குடும்பத்தை சேர்ந்தவர்கள் சாப்பிட்டு இருப்பார்கள். டி.டி.வி. தினகரன் ஒரு வழிப்பாதை போல, அவருக்கு எடுக்கதான் தெரியும் கொடுக்க தெரியாது. அதனால் தான் அவரால் செந்தில் பாலாஜியை காப்பாற்றிக் கொள்ள முடியவில்லை.

ஆர்.கே. நகரில் எந்தவித பணியும் நடைபெறவில்லை. தொகுதி பக்கமே அவர் வரவில்லை. தேர்தலின் போது 20 ரூபாய் கொடுத்து ஓட்டு வாங்கி மக்களை ஏமாற்றிவிட்டார். தற்போது மக்களை சந்திக்க பயப்படுகிறார். இவ்வாறு கூறினார்.


கம்போங் மீனுக்கு இவ்வளவு மவுசா?

நாட்டின் மீன் கையிருப்பில் 50 விழுக்காடு மீன்கள் வளர்ப்பு மீன்களாக இருக்க வேண்டும் என்பது அரசாங் கத்தின் இலக்கு. அந்த இலக்கை அடையவும் கடல் மீன்களை அதிகம் சார்ந்திருப்பதைத் தவிர்க்கவும் குளத்து மீன் வளர்ப்புத் திட்டத்தை மேம்படுத்துவதில் அரசாங்கம் கவனம் செலுத்தி வருகிறது. அதற்கான முயற்சிகளை அரசாங்கம் மேற்கொண்டு வருவதாக விவசாயம், விவசாயம் சார்ந்த தொழில் அமைச் சர் டத்தோ ஸ்ரீ அஹமட் சப்ரி சிக் கூறினார்.கம்போங் மீன்கள் உட்பட சந்தையில் மக்கள் விரும்பி வாங்கும் மீன்களுக்கு உச்ச வரம்பு விலையை தனது அமைச்சு நிர்ணயிக்காது எனவும் அமைச்சர் தெளிவுப்படுத்தினார். தற்போது மழைக்காலம் தொடர்வதால் கம்போங் மீன் வகைகள் போன்றவை விலை அதிகரித்திருப்பதாக சப்ரி கூறினார். கம்போங் மீன் விலை ஒரு கிலோ கிராமிற்கு 20 வெள்ளிக்கும் மேல் அதிகரித்துள்ளது.இந்த விலை உயர்வால் பயனீட்டாளர்கள் பெரும் சுமையை எதிர்நோக்கியுள்ளனர். கெடாவில் மீனவர்கள் தரையிறக்கும் கெம் போங் மீன்கள் 70 விழுக்காடு குறைந்துள்ளது. கடும்வெயில் நீடிப்பதால் தரையிறக்கப்படும் மீன்களின் எண் ணிக்கை குறைந்திருப்பதாக கூறப்படுகிறது.


இந்தியாவின் அடுத்த அதிபர் ரஜினி?

அதிபராக நடிகர் ரஜினிகாந்த் பெயர் பரிந்துரைக்கப் படலாம் என்று தகவல்கள் தெரிவிக்கின்றன. அதிபராக பதவி வகித்து வரும் பிரணாப் முகர்ஜி, வரும் ஜூலை மாதம் ஓவு பெற உள்ளார். இதையடுத்து புதிய அதிபர் தேர்ந்தெடுக்கப் பட வேண்டும். அதற்கான வேட்பாளர் குறித்து மத்திய அரசு தீவிரமாக ஆலோசித்து வருகிறது. மத்தியில் பாஜக ஆட்சி செது வருகிறது. இதற்கிடையில் நடிகர் ரஜினி காந்தை அரசியலுக்கு கொண்டு வர, பாஜக பல்வேறு முயற்சிகள் மேற்கொண்டு வருகிறது. கடந்த ஆர்.கே.நகர் இடைத்தேர்தலிலும், பாஜக வேட்பாளர் கங்கை அமரன், ரஜினிகாந்தை சந்தித்து ஆதரவு கோரினார். ஆனால் அந்த தேர்தலில் யாருக் கும் ஆதரவளிக்கப் போவதில்லை என்று அறிவித்தார். இந்நிலையில் நடிகர் ரஜினிகாந்தை குடியரசு தலைவராக்க மத்திய அரசு முயற்சி மேற்கொண்டு வருவதாக தகவல்கள் வெளியாகியுள்ளன. இந்திய அளவில் ரஜினிகாந்திற்கு செல்வாக்கு இருப்பதால், எதிர்ப்புகள் இன்றி எளிதில் குடியரசு தலைவராக தேர்ந்தெடுக்கப்படுவார் என்று கூறப்படுகிறது.


நஜீப்பை ஆட்டிப் படைத்தவர் ரோஸ்மா

கோலாலம்பூர்,

சர்ச்சைக்குரிய 1எம்.டி.பி. விவகாரத்தில் அதன் பண மோசடி சம்பந்தமான மேலும் ஆழமான விசாரணைகள் மேற்கொள்ளப்பட்டு வரும் வேளையில், இந்த அனைத்துலக மோசடியில் டத்தின்ஸ்ரீ ரோஸ்மா மன்சோருக்கு மிகப்பெரிய பங்களிப்பு இருப்பது அம்பலமாகியுள்ளது. மொத்தத்தில், பண விஷயத்தில் முன்னாள் பிரதமர் டத்தோ ஸ்ரீ நஜீப் துன் ரசாக்கை ஆட்டிப்படைத்ததே ரோஸ்மாதான் என்று வால் ஸ்திரீட் ஜெர்னல் எனும் அனைத்துலக நாளேடு கூறுகிறது.

Read More: Malaysia Nanban Tamil Daily on 27.6.20
18


இந்திய இளைஞரை கடத்தி வெ.30 லட்சம் பிணைப்பணம் கோரிய கும்பல்

இந்திய இளைஞர் ஒருவரை கடத்திய கும்பல் அவரின் தந்தையிடம் வெ. 30 லட்சம் பிணைப்பணம் கோரியதைத் தொடர்ந்து பேரா போலீசார் மேற்கொண்ட அதிரடிச் சோதனையில் இக்கும்பலைச் சேர்ந்த 12 பேரை கைது செய்ததோடு  கடத்தப்பட்ட இளைஞரை பத்திரமாக மீட்டனர் என்று பேரா போலீஸ் படைத் தலைவர் டத்தோ ஹஸ்னான் ஹசான்

நேற்று பேரா போலீஸ் படை தலைமையகத்தில் நடைபெற்ற சிறப்பு செய்தியாளர் சந்திப்பில் இவ்விவரங்களை வெளியிட்டார். கடந்த செப். 3ஆம் தேதி பகல் 3.30 மணியளவில் தைப்பிங் மாவட்ட காவல் நிலையத்திற்கு மாணவர் ஒருவர் செப். 2ஆம் தேதி கும்பல் ஒன்றினால் கடத்தப்பட்டதாக தகவல் தெரிவிக்கப்பட்டதைத் தொடர்ந்து பேரா போலீஸ் படை சிறப்பு அதிரடிப் படையை அமைத்து புலன் விசாரணையை தொடங்கியது என்று கூறினார்.

இளைஞரை கடத்திய கும்பல் அந்த இளைஞனின் தந்தையிடம் வெ. 30 லட்சம் வரை பிணைப்பணம் கோரி மிரட்டியுள்ளது. பிணைப்பணம் தராவிட்டால் இளைஞரை (மகனை) கொன்று விடுவோம் என்று மிரட்டியுள்ளனர்.

Read More: MALAYSIA NANBAN NEWSPAPER ON 21.9.2017


களும்பாங் தோட்டப் பள்ளிக்கு விடியலே இல்லையா!

சிலாங்கூர், உலுசிலாங்கூரில் அமைந்திருக்கும் களும்பாங் தோட்டத் தமிழ்ப்பள்ளிக்கான புதிய கட்டடத்தின் கட்டுமானம் முடிவடைந்து இரண்டு ஆண்டு களை நெருங்கும் நிலையில் இன்னமும் அதனை பயன்படுத்த முடியாமல் ஏங்கி நிற்கும் மாணவர்களின் பிரச்சினையைத் தீர்ப்பதற்கு உலுசிலாங்கூர் நாடாளுமன்றஉறுப்பினரும், கல்வி துணை அமைச்சருமான டத்தோ ப.கமலநாதனின் செயல்பாடுகள் மிகப் பெரிய கேள்விக் குறியை ஏற்படுத்துவதாக நண்பன் குழு கருதுகின்றது. சமீபத்தில் களும்பாங் தமிழ்ப்பள்ளிக்கு வருகையளித்திருந்த டத்தோ ப.கமலநாதன் அப்பள்ளிக்கூடத்தின் புதியக் கட்டடம் தொடர்பில் எழுப்பப்பட்ட கேள்விகளுக்குப் பட்டும் படாமலும் பதில் தந்திருப்பது மிகப்பெரிய ஏமாற்றத்தை தந்துள்ளது. களும்பாங் தோட்டத் தமிழ்ப்பள்ளியின் புதிய கட்டடத் தினைக் கட்டுவதற்கு முன்னர் நில உரிமை தொடர்பில் ஏன் உலுசிலாங்கூர் மாவட்ட நில அலுவலகத்தின் வழி தகவல்கள் பெறப்படவில்லை என்ற கேள் விக்கு யார் பதில் தருவது? மாவட்ட நில அலுவலகத்தில் பத்தே நிமிடங்களில் பெறக் கூடிய தகவல்களைப் பெறாமல் கட்டடத்தினை எழுப்பிய பின்னர் பயன்படுத்த முடியாத அவ லத்திற்கு யார் பொறுப்பேற்பது? மேலும் மலேசியக் கல்வியமைச்சு நேரடியாக மாநில அரசாங்கத்தோடு நில விவகாரங்களைத் தீர்ப்பதற்கு முடியாதா போன்ற கேள்விகள் பதிலுக்காகக் காத்திருக்கின்றன. களும்பாங் தோட்டத் தமிழ்ப்பள்ளியின் அவலத்திற்கு மலேசிய கல்வியமைச்சின் துணைக் கல்வியமைச்சரே முழுபொறுப்பையும் ஏற்றுக் கொள்ள வேண்டும் எனக் கேட்கும் பெற்றோர்களுக்கு யாராவது பதில் தருவார்களா? தேசிய முன்னணி அரசாங்கத்தின் பிரதமரான டத்தோ ஸ்ரீ நஜீப் துன்ரசாக், மலேசியக் கல்வியமைச்சில் ம.இ.கா.வினைப் பிரதிநிதித்து டத்தோ ப.கமலநாதனை துணைக்கல்வியமைச்சராகப் பதவியில் அமர்த்தியது தமிழ்ப்பள்ளிகள் எதிர் நோக்கும் தீர்வில்லா பல்வேறு பிரச்சினைகளுக்குத் தீர்வு காணப்பட வேண்டும் என்பதாகவே இருக்க வேண்டிய பட்சத்தில் மேலும் மேலும் தமிழ்ப்பள்ளிகளின் மேம்பாடுகள் தொடர்பில் வில்லங்கத்தை ஏற் படுத்து வது நியாயமா? நண்பன் குழுவைப் பொறுத்தவரை களும்பாங் தோட்டத் தமிழ்ப்பள்ளிக்கு எப்போது விடியல்? என்ற கேள்விக்குச் சரியான பதிலை யாராவது தருவார்களா என்பதே முக்கியமான நோக்கமாகும். பதில் வருமா? வராதா? எனப் பொறுத்திருந்து பார்ப்போம்!


மைக்காவின் லட்சக்கணக்கான வெள்ளி ஊழல்.

கோலாலம்பூர்,

ம.இ.கா. தலைமைச் செயலாளரும் மைக்கா ஹோல்டிங்ஸ் நிறுவனத்தின் முன்னாள் தலைமை செயல்முறை அதிகாரியுமான டத்தோ ஸ்ரீ எஸ்.வேள்பாரி சம்பந்தப்பட்டிருப்பதாகக் கூறப்படும் மைக்காவின் லட்சக்கணக்கான வெள்ளி ஊழல் குறித்து நாளேடு ஒன்று அதிர்ச்சித் தகவல்களை வெளியிட்டுள்ள வேளையில், அவற்றுக்கு பதில் சொல்ல தாம் கடமைப்பட்டிருப்பதாகவும் இன்று அதுபற்றிய விரிவான விளக்கத்தை வெளியிடவிருப்பதாகவும் வேள்பாரி கூறியுள்ளார்.

Read More: Malaysia Nanban Tamil Daily on 1.3.2019


சீனா அனுப்பிய ராக்கெட் விண்ணில் வெடித்துச் சிதறியது!

இந்தியாவைத் தொடர்ந்து சீனாவும் செயற்கைக்கோள்களை விண்ணில் செலுத்துவதில் ஆர்வம் காட்டிவருகிறது. இந்நிலையில், ஷிஜியான்-18 என்னும் செயற்கைக்கோளைச் சுமந்துசென்ற ‘லாங் மார்ச்-5 ஒய் 2’ என்ற அதிநவீன தொழில்நுட்பம்கொண்ட சீன ராக்கெட், ஹைனன் மாகாணத்தில் உள்ள வென்சாங் எனும் இடத்திலிருந்து விண்ணில் செலுத்தப்பட்டது. விண்ணில் பாய்ந்த சில மணி நேரங்களிலேயே, அந்த ராக்கெட் வெடித்துச் சிதறியது. 7.5 டன் அளவு எடைகொண்டது. 'ராக்கெட், அதன் இயல்பு நிலை யிலிருந்து மாறியது காரணமாக இருக்கலாம்' என சீன விண்வெளி ஆராய்ச்சியாளர்கள் தெரிவித்துள்ளனர். 'லாங் மார்ச்-5 ஒய்-2' ராக்கெட், 25 டன் எடை யைச் சுமந்துசெல்லக்கூடிய அளவு வலிமையானது. சீனா, கடந்த ஆண்டு நவம்பர் மாதம் இதுபோன்ற சோதனை நடத்தியது குறிப்பிடத்தக்கது.


துன் சாமிவேலு மறைந்தார்

மலேசிய அரசியல் வானில்  மாபெரும் தலைவராக விளங்கிய முதுபெரும் தலைவர் துன் சாமிவேலு இன்று காலமானார். தூக்கத்தில் அவர் மீளாத்துயில் கொண்டதாக அவரது குடும்பத்தினர் அறிவித்தனர். அலையலையாக மக்கள் அஞ்சலி செலுத்துகின்றனர். இறுதிச் சடங்கு நாளை நடைபெறுகிறது.


கூரை எந்த நேரத்திலும் சரியலாம்

பட்டாணி பாரா தோட்டத் தமிழ்ப்பள்ளியின்  மேற்கூரையை கறையான் அரித்து, அது எந்த நேரத்திலும் இடிந்து விழும் அபாயத்தில் உள்ளது. பள்ளியின் வெளித்தோற்றம் பார்வைக்கு அழகாக காட்சியளிக்கிறது. ஆனால், உள்ளே பார்த்தால்தான் அதன் அவலநிலை தெரிய வரும் என்று பள்ளியின் பெற்றோர் ஆசிரியர் சங்கத்தின் தலைவர் க.திலகரன் மலேசிய நண்பனிடம் தெரிவித்தார்.

பள்ளியின் நிலை குறித்து சம்பந்தப்பட்ட அதிகாரிகளுக்கு தெரியப்படுத்தியும் இதுவரை எந்த நடவடிக்கையும் எடுக்கப்படவில்லை. இதற்கு முன்பு, கூரையை பழுது பார்க்க முயற்சி எடுக்கப்பட்டது. எனினும், மேற்கூரையை சோதனை செய்த பிறகு இதனை பழுது பார்க்க முடியாது என்று பழுதுபார்க்க வந்தவர்கள் கைவிரித்து விட்டனர்.

READ MORE: MALAYSIA NANBAN NEWSPAPER ON 19.9.2017


நாட்டில் தாக்குதல் நடத்த சதித் திட்டம்

நாட்டில் தாக்குதல்கள் நடத்துவதற்கு திட்டமிட்ட அந்நிய நாட்டைச் சேர்ந்த 45 பயங்கரவாதிகள் கைது செய்யப்பட்டுள்ளனர். அவர்கள் பல்வேறு இடங்களில் போலீசாரால்  வளைத்துப்பிடிக்கப்பட்டனர். இதை உறுதிப்படுத்திய போலீஸ் படைத் தலைவர்  டான்ஸ்ரீ ஃபூஸி  ஹருண், இவர்கள்   வெடி குண்டுகளை இயக்குவதில் திறன் வாய்ந்தவர்கள் ஆவர் என குறிப்பிட்டார்.  நாட்டின் முக்கிய இலக்குகளில் தாக்குதல் நடத்துவதற்கு அவர்கள் திட்டம் கொண்டிருந்தனர்.

கைது செய்யப்பட்டவர்களில்  9  பேர் அபு  சயாப்  (ஏஎஸ்ஜி)  குழுவைச் சேர்ந்தவர்கள், மூவர் பெட்டுல்லா டர்க்கி, ஒருவர்  இஸ்லாமிக்  ஸ்டேட்   தொடர்புடைய   அல்பேனிய பயங்கரவாத அமைப்பு, மற்றொருவர்  ஜமாத்துல் முஜாஹிடீன்  பங்களாதேஷ் அமைப்பு ஆகியவற்றை  சேர்ந்தவர்களாவர். எஞ்சிய 31 பேர் பல்வேறு நாடுகளைச்  சார்ந்தவர்கள் என்பதுடன்  ஐஎஸ் சம்பந்தப்பட்டவர்களாவர். அதில் மூவர் ஈராக்கைச் சேர்ந்தவராவர்.

Read More: Malaysia Nanban News Paper on 14.10.2017


சந்திர கிரகணத்தன்று ஆலயங்களில் கோவில் நடை சாத்த வேண்டாம்

(கு.ச.இராமசாமி -  பார்த்திபன் நாகராஜன்)

பத்துகேவ்ஸ், ஜன. 24-

சந்திர கிரகணமும் சூரிய கிரகணமும் மக்களுக்கு தோஷமாகாது. அன்றைய தினம் ஆலய நடை சாத்தப்பட வேண்டும் என்று ஆகமத்தில் சொல்லப்ப டவில்லை. அதனால் மக்கள் தாராளமாக  ஆலயத்திற்கு சென்று முருகப் பெருமானை வழிபடலாம் என்று தமிழ்நாடு மயிலாடுதுறை சிவபுரம் வேத சிவாகம பாடசாலையின் முதல்வர் சிவஸ்ரீ சுவாமிநாத சிவாச்சாரியார் நேற்று கூறினார். அண்மையக் காலமாக மலேசியாவில் தைப்பூசத்தன்று சந்திர கிரகணம் வருவதால் ஆலயத்திற்குச் செல்வதை ஒரு சிலர் பிரச்சினைகளை எழுப்பி வருகின்றனர். இது தேவையில் லாத வேலை.  மக்கள் தாராளமாக ஆலயத்திற்குச் சென்று முருகனை வழிபடலாம் என்று அவர் கூறினார்.

தோஷம் என்ற வார்த்தையை பயன்படுத்தக் கூடாது. வருடத்தில் உள்ள 365 நாட்களில் 96 நாட்கள் புண்ணிய நாட்களாக விளங்குகிறது. அஷ்டமி, பௌர்ணமி, அமாவாசை போன்ற நாட்கள் சிறந்த நாட்களாகவே இருக்கின்றது. மனிதனுக்கு தோஷம் என்பது எங்குமே கிடையாது. மலேசியாவில் கொண்டாடப் படுகின்ற தைப்பூசம் உலக மக்களை கவர்ந்த ஒரு விழாவாகும். தமிழர்கள் மட்டுமல் லாது சீனர்கள், மலாய்க்காரர்கள் ஆசிய, ஐரோப்பிய மக்கள்கூட கலந்துகொண்டு கண்டு களிக்கின்ற ஓர் விழாவாகும்.

Read More: Malaysia Nanban Tamil Daily 24.1.2018


சயாம் மரண ரயில் கட்டுமானத்தில் மரணமடைந்த இந்தியர்களுக்கு நினைவிடம்!

கோலாலம்பூர், செப். 17- சயாம் மரண ரயில் கட்டுமானத்தில் மரணமடைந்த இந்தியர்களுக்காக நினைவிடம் கட்டுவதற்கான முயற்சிகள் மேற்கொள்ளப்படும் என்று சுற்றுலாத்துறை அமைச்சர் டத்தோஸ்ரீ நஸ்ரி அப்துல் அஜிஸ் நேற்று கூறினார். இந்தியாவுடனான வர்த்தக நடவடிக்கைக்காக ஜப்பான் அரசாங்கம் கடந்த 1942ஆம் ஆண்டு சயாம் - பர்மா மரண ரயில் தண்டவாள கட்டுமானத் திட்டத்தை தொடங்கியது. 13 மாதங்களில் நிறைவுப்பெற வேண்டிய இத்திட்டத்திற்கு அதிகமான போர்க் கைதிகளை ஜப்பான் அரசாங்கம் பயன்படுத்தியது என்று கூறப்படுகிறது. ஆனால் ஆசிய மண்டலத்தைச் சேர்ந்த 2 லட்சத்து 70 ஆயிரத்திற்கும் மேற்பட்ட மக்களை கட்டாயப்படுத்தி இந்த தண்டவாளத் திட்டத்திற்காக ஜப்பான் அரசு கொண்டு சென்றுள்ளது. குறிப்பாக மலாயாவில் இருந்து இந்தியர்கள், மலாய்க்காரர்கள், சீனர்கள் என பல சமூக மக்களை கட்டாயப்படுத்தி தண்டவாள பணிக்காக இழுத்து செல்லப்பட்டுள்ளனர். சயாம் மரண தண்டவாள கட்டுமானத்தின் போது மக்கள் பல துன்பங்களை எதிர்நோக்கியுள்ளனர். லட்சக்கணக்கான மக்கள் மடிந்துள்ளனர். இவை அனைத்தும் நமது முன்னோர்கள் சொன்ன கதைகளில் இருந்து இன்றைய தலைமுறைக்கு தெரியவந்தாலும், இந்த கறுப்பு அத்தியாயம் பழஞ்சுவடி காப்பகத்தில் முறையாக பதிவு செய்யப்பட வேண்டும் என்ற நோக்கில் டிரிக் எனப்படும் மரண ரயில் ஆர்வலர் குழு பல நடவடிக்கைகளை மேற்கொண்டு வருகிறது. டிரிக்கின் இம்முயற்சிகளுக்கு சுற்றுலாத்துறை அமைச்சும், அதன் கீழ் இயங்கும் பழஞ்சுவடி காப்பகமும் முழு ஒத்துழைப்பு தரும் என்று டத்தோஸ்ரீ நஸ்ரி கூறினார். சயாம் மரண தண்டவாள கட்டுமானத்தின் போது மரணமடைந்த இந்தியர்கள் உட்பட ஆசிய மக்களுக்கான நினைவிடம் கட்டுவது குறித்து டிரிக்கின் தலைவர் சந்திரசேகரன் என்னிடம் பேச்சுவார்த்தைகளை நடத்தினார். வரலாற்றில் பதிவு செய்யப்பட வேண்டியவர்களுக்கான நினைவிடம் கட்டப்படுவது வரவேற்கக்கூடிய விஷயமாகும். இவ்விவகாரம் குறித்து சுற்றுலாத்துறை அமைச்சு துரித நடவடிக்கைகளை மேற்கொள்ளும். தாய்லாந்தில் உள்ள அரசியல் தலைவர்களிடம் இவ்விவகாரம் குறித்து பேச்சுவார்த்தைகள் நடத்தப்படும் என்று நஸ்ரி கூறினார். சயாம் மரண தண்டவாள கட்டுமானத்தின் கறுப்பு அத்தியாயங்கள் அனைத்தும் நமது வருங்கால தலைமுறையினரும் தெரிந்து கொள்ள வேண்டும். இதற்காக இந்த வரலாற்றுச் சான்றுகள் அனைத்தும் தேசிய அருங்காட்சியகத்தில் காட்சிக்கு வைக்கப்பட வேண்டும். முடிந்தால் அச்சமயத்தில் பயன்படுத்தப்பட்ட சரித்திரப் பொருட்கள் அனைத்தும் அருங்காட்சியகத்தில் வைக்கப்பட வேண்டும். அப்படிப்பட்ட பொருட்களை டிரிக் கண்டறிந்தால் உடனடியாக அதை அருங்காட்சியகத்தில் வைப்பதற்கான நடவடிக்கைகளை சுற்றுலாத்துறை அமைச்சு மேற்கொள்ளும் என்று டத்தோஸ்ரீ நஸ்ரி கூறினார்.


பேரா மாநிலத்தில் சுக்கிம் போட்டி: முதற்கட்ட பணிகள் தீவிரம்.

தஞ்சோங்மாலிம், மலேசிய இந்தியர் விளையாட்டு கலாச்சார அறவாரியத்தின் ஏற்பாட்டிலான மலேசிய இந்தியர் விளையாட்டுப் போட்டிகளை (சுக்கிம்) இந்த வருடம் பேரா மாநிலம் ஏற்று நடத்துகிறது. அதற்கான முதற்கட்ட பணிகள் தீவிரமாக நடைபெற்று வருகின்றன. எம்ஐஎஸ்சிஎப்பின் தலைவர் டத்தோ டி. மோகன், சுக்கிம் 2017க்கான துணை ஏற்பாட்டுக் குழுத்தலைவர் டத்தோ இளங்கோ ஆகியோர் தலைமையில் இந்தப் போட்டிகள் சார்ந்த சிறப்புக் கூட்டம் நடைபெற்றது. அந்தக் கூட்டத்திற்கு பின் செய்தியாளர்களிடம் பேசிய டத்தோ டி.மோகன் குறிப்பிடுகையில், இந்த வருடம் சுக்கிம் 2017 தஞ்சோங் மாலிம் உப்சி பல்கலைக்கழகத்தில் ஜூலை 4ஆம் தேதி முதல் 9ஆம் தேதி வரை நடைபெறுவதாக தெரிவித்தார். இதற்கான அதிகாரப்பூர்வ அறிமுக விழா விரைவில் நடைபெறும் எனவும் அவர் கூறினார். இந்த வருடம் 11 போட்டிகள் முறையே தேக்குவண்டோ, பூப் பந்து, டென்னிஸ், ஸ்குவாஷ், கராத்தே, ஓட்டப் போட்டிகள், கால்பந்து, சிலம்பம்,கபடி, ஹாக்கி, உடற்கட்டழகு போட்டிகள் ஆகியவை இடம்பெற்றுள்ளன. ஒவ்வொரு மாநிலத்தை பிரதிநிதித்தும் ஒருங் கிணைப்பாளர்கள் நியமிக்கப்பட்டுள்ளார்கள். சிலாங்கூர் மாநிலத்தை பிரதிநிதித்து இந்திரன் தங்கராசு, நெகிரி செம்பிலான் ஷண்முகம் சுப்பிரமணியம், கோலாலம்பூர் பாலகுமாரன், கெடா தியாக ராஜன் லெட்சுமணன், ஜொகூர் டத்தோ எம்.அசோகன், பினாங்கு கமலேஸ்வரன், பெர்லிஸ் வீரன் சுப்பிரமணி யம், பேரா டத்தோ இளங்கோ வடிவேலு, திரெங்கானு டாக்டர் மங்கலேஸ்வரன் அண்ணாமலை, கிளந்தான் திருமுருகன், மலாக்கா ஷண்முகம் பச்சை, பகாங் டத்தோ குணசேகரன் ராமன் ஆகி யோர் நியமனம் செய்யப்பட்டுள்ளார்கள். கிட்டத்தட்ட இரண்டாயிரம் இந்திய விளையாட்டாளர்கள் இந்தப்போட்டிகளில் பங்கெடுப்பார்கள் என்று டத்தோ டி.மோகன் தெரிவித்தார்.